Apa itu Diet Ketogenik?

Diet keto merupakan diet yang sangat sangat rendah dengan karbohidrat/karbo dan sangat sangat tinggi dengan lemak. Kadar protein pula adalah sederhana. Diet ini menyarankan pembahagian nutrien seperti berikut:

Asal usul diet ini merupakan diet terapi untuk penyakit sawan sejak tahun 1920-an. Namun, pakar kesihatan mendapati ia juga berkesan dalam menurunkan berat badan. Bagaimana?

Bagaimana Diet Ketogenik Boleh Menurunkan Badan?

Glukosa (daripada karbo) ialah sumber tenaga utama badan. Protein dan lemak pula adalah sumber tenaga alternatif yang akan digunakan apabila karbo di dalam badan habis digunakan.

1. Lemak dibakar untuk tenaga badan

Dengan diet yang sangat sangat rendah dengan karbo, simpanan glukosa di dalam badan menjadi sangat terhad dan cepat habis. Oleh itu, badan akan mencari sumber alternatif seperti lemak dan protein untuk mendapatkan tenaga.

Untuk menjadikan lemak sumber tenaga, ia perlu dibakar dahulu dan diproses menjadi ketone (sumber tenaga alternatif glukosa). Ini dikenali sebagai proses ketosis. Dengan proses ketosis, lemak tidak tersimpan di dalam badan kerana dibakar menjadi tenaga. Ini akan menyebabkan berat badan turun dengan cepat.

Bagi memastikan proses ketosis berlaku seperti dinginkan, sumber karbo dan protein di dalam badan mesti terhad supaya badan akan memilih lemak sahaja untuk dibakar sebagai tenaga. Sebab itulah corak diet ketogenik adalah rendah dengan karbo dan pengambilan protein juga dikawal.

Proses ketosis tidak akan berlaku jika protein banyak dimakan (contohnya ayam, daging dan telur). Ini kerana badan akan mengambil protein yang berlebihan itu sebagai sumber tenaga. Oleh itu, lemak tidak akan terbakar secara efektif. Inilah perbezaan diet keto dan diet Atkin.

Pendek kata, diet ketogenik adalah diet yang boleh membakar lemak secara automatik apabila diamalkan.

2. Proses yang mahal

Proses ketosis ini adalah proses yang ‘mahal’. Mengapa dipanggil sedemikian? Penukaran lemak menjadi ketone merupakan suatu proses yang rumit dan memerlukan banyak tenaga untuk melakukannya.

Secara logiknya, kita makan untuk mendapatkan tenaga/kalori, tetapi proses ini membazir kalori pula. Sebab itu proses ini ‘mahal’.

Kajian mendapati bahawa proses ini membakar sehingga 400-600 kalori sehari! Makan-makan, lepas itu kalori terbakar pula. Memang turunlah berat badan.

3. Membantutkan selera

Tambahan lagi, diet tinggi dengan lemak boleh membantutkan selera makan kerana ia menyebabkan anda lebih lama kenyang. Diet ketogenik didapati boleh menurunkan hormon ghrelin (hormon lapar) di dalam badan.

Jadi nafsu makan akan berkurang. Apabila kurang makan, anda sekaligus dapat mengawal pengambilan kalori dengan jayanya dan ini akan menurunkan berat badan! Bunyi macam menarik bukan! Tetapi ia datang dengan beberapa kekurangan dan kemungkinan berbahaya dalam jangka masa panjang.

5 Kelemahan Diet Ketogenik

1. Risiko kekurangan zat penting

Apabila karbo dihadkan di dalam diet, anda berisiko tinggi mengalami kekurangan vitamin dan mineral. Nutrien ini sukar didapati pada makanan berasaskan lemak. Anda akan kekurangan zat penting seperti vitamin C, natrium, potassium, kalsium, dan magnesium yang hanya boleh didapati di dalam buah dan sayuran yang mengandungi sejumlah karbo. Oleh itu, anda perlu memastikan diet anda cukup nutrient dan pengambilan suplemen juga mungkin diperlukan.

2. Badan rasa lemah, kepala pening

Beberapa hari dan minggu yang pertama melakukan diet keto, anda akan rasa lemah dan kepala pening seperti mahu demam. Ini merupakan kesan sampingan proses ketosis. Apabila glukosa semakin berkurang, badan mengambil masa untuk menghasilkan glukosa baru untuk badan daripada pembakaran lemak.

Ini menjadikan badan terasa sangat lemah kerana ketiadaan glukosa sebagai tenaga. Otak memerlukan banyak glukosa untuk berfungsi. Ketiadaan glukosa akan menyebabkan kepala seperti tidak boleh berfikir, terasa pening dan mual! Namun kesan ini tidak berpanjangan. Ia akan hilang apabila badan sudah boleh menyesuaikan diri. Keazaman yang kuat diperlukan untuk menjalani diet ini!

3. Pilihan makanan menjadi sangat terhad

Diet keto mengehadkan semua jenis makanan daripada sumber karbo seperti nasi, makanan berasaskan tepung (roti, mi kuning dll.), ubian, termasuklah sumber karbo sihat seperti buah-buahan, produk mil penuh (wholemeal), sayuran seperti lobak, kacang pis jagung dan banyak lagi!

Diet ini sangat mencabar untuk diikuti terutamanya orang Malaysia yang yang mana karbo merupakan makanan ruji seharian. Diet keto menyarankan pengambilan lemak yang tinggi. 80-90% daripada makanan seharian adalah lemak. Oleh itu, makanan anda akan dipenuhi dengan makanan berasaskan lemak seperti:

– Avokado
– buah zaitun
– santan
– keju
– mentega
– minyak sayuran
– mayonis
– krim penuh lemak
– kekacang.

Anda akan berisiko tinggi memakan banyak lemak tepu yang berbahaya untuk jantung jika diambil banyak dalam masa yang panjang. Makanan tinggi lemak tepu ialah mentega, minyak sawit, krim penuh lemak dan lain-lain.

4. Bukan mudah untuk mencapai proses ketosis di dalam badan!

Untuk mencapai proses ketosis, kita perlu pastikan jumlah karbo dan protein mesti betul-betul hanya mencukupi untuk proses metabolisma lain dan mesti tidak digunakan sebagai tenaga. Kiraan yang teliti tentang jumlah karbo dan protein yang diambil perlu dibuat. Kalau tidak, sia-sia sahaja usaha nak mencapai ketosis kerana badan akan menggunakan protein bukan lemak untuk menjadi sumber tenaga.

Ya berat badan mungkin akan turun dan anda pula perasan ia disebabkan ketosis. Tapi hakikatnya, berat badan turun adalah kerana kalori defisit. Bukan kerana ketosis! Daripada penat-penat menjamah segala jenis lema, baik amalkan sahaja pinggan suku suku separuh. Itu juga boleh hasilkan kalori defisit. Ingat, bukan mudah nak mencapai ketosis seperti yang diimpikan.

5. Risiko kerosakan buah pinggang

Ingat, diet keto bukan seperti diet Atkin. Pengambilan protein masih perlu dikawal. Namun begitu, ramai orang yang mengikuti diet keto akan terambil protein pada jumlah yang lebih daripada sepatutnya. Ini disebabkan oleh pilihan makanan yang terhad. Disebabkan pengambilan karbo sudah ‘diharamkan’, nampaknya protein sahaja yang lebih menyelerakan berbanding makanan daripada sumber lemak.

Pengambilan protein yang berlebihan akan menyebabkan buah pinggang perlu bekerja dengan lebih keras. Ini kerana, bahan buangan protein yang dikenali sebagai nitrogen perlu disingkirkan melalui buah pinggang. Terlalu banyak nitrogen di dalam buah pinggang boleh menyebabkan buah pinggang rosak. Untuk mengatasi risiko ini, pengamal diet keto perlu banyak minum air kosong untuk melancarkan proses penyingkiran nitrogen.

Kesimpulan

Tidak dinafikan, banyak kajian membuktikan bahawa diet keto berkesan dalam mengawal selera makan dan menurunkan berat badan. Namun anda perlu berhati-hati pada risiko diet keto ini. Pengamal diet keto sangat berisiko tinggi mengalami fenomena diet yoyo. Diet yoyo berlaku apabila berat badan turun dengan mendadak tetapi kemudian naik semula secara mendadak juga.

Diet keto boleh diamalkan pada jangka masa pendek (minimum 2-3 minggu atau maksimum 6-12 bulan), tetapi transisi kepada diet normal secara berperingkat dan terkawal adalah sangat penting untuk mengelakkan risiko diet yoyo.

Pastikan anda benar-benar memahami konsep diet keto sebelum mengamalkannya. Bukan semata-mata mengikut trend terkini. Nasihat daripada pakar pemakanan atau doktor sangat penting untuk memastikan diet keto yang diamalkan lengkap dengan nutrisi penting.

Pada pandangan penulis, diet yang bagus adalah diet yang anda boleh amalkan sepanjang hayat dengan gembira (dan sudah tentu yang sihat). Menurunkan berat badan merupakan proses yang panjang bukan. Apa yang penting, anda perlu sabar!

Sumber Rujukan:

CPE Monthly: The Ketogenic Diet for Epilepsy – Today’s Dietitian Magazine. (n.d.). Retrieved January 6, 2018, from http://www.todaysdietitian.com/newarchives/0516p46.shtml

Paoli, A., Rubini, A., Volek, J. S., & Grimaldi, K. A. (2013). Beyond weight loss: A review of the therapeutic usesof very-low-carbohydrate (ketogenic) diets. European Journal of Clinical Nutrition,67, 789-796. http://dx.doi.org/10.1038/ejcn.2013.116

Paoli, A. (2014). Ketogenic Diet for Obesity: Friend or Foe? International Journal of Environmental Research and Public Health,11(2), 2092-2107. doi: https://dx.doi.org/10.3390/ijerph110202092


Kenapa Hizbullah Sangat Kuat Di Lubnan?

Apabila Shlomo Argov hampir dibvnuh gerombolan pemisah daripada Fatah, Menachem Begin dan Ariel Sharon tidak berdiam diri. Mereka melancarkan pep3rangan terhadap Lubnan untuk mengeluarkan PLO.

Israel walau bagaimanapun menghadapi kegagalan strategi, kerana peperangan tiga tahun ini merancakkan pengaruh Hizbullah kerana ramai agamawan Lubnan yang belajar di Najaf, Iraq, menginginkan sebuah model bagaikan Revolusi Iran 1979.

Sejak hari itu Hizbullah ditubuhkan, melalui dana daripada IRGC. Ramai dalam kalangan ahli mereka berpandukan ajaran Syiah, bersatu hati untuk melawan penjajahan Israel (BBC, 2010).

Mereka juga ingin berjuang demi nasib Syiah yang dikatakan tersisih bagaikan minoriti. Jelas sekali konflik sektarianisme sebegini hanya akan menjejaskan Lubnan sendiri, sementara ingin menumpaskan pengaruh Israel.

Ketika itu pula Lubnan sedang mengharungi sebuah peperangan saudara, yang berlarutan selama 15 tahun. Jadi sebuah negara bergolak dengan musuh abadi selamba menyerang, memang menyuburkan ilham Khomeinisme.

Bermula 1985, Hizbullah berazam untuk mengusir sekutu Amerika Syarikat dan Perancis daripada Lubnan, sekali gus menghapuskan kolonialisme. Pengaruh Kristian daripada Parti Phalanges Lubnan turut diserang Hizbullah.

Medan perang saudara mewajibkan Hizbullah jadi sebuah kuasa bersenjata. Mereka menarik rekrut daripada kelompok yang pernah berjuang dalam Perang Bosnia (Fisk, 2014).

Hizbullah memainkan peranan besar dalam konflik Selatan Lubnan yang berakhir pada 25 Mei 2000 dengan kejayaan bagi pihak Hizbullah kerana Israel berundur. Namun enam tahun kemudian, Israel dan Lubnan bertembung semula selama 34 hari.

Hizbullah mendapat sokongan kental daripada Iran, sampai peperangan ini dilihat suatu pertembungan proksi pula. Sejak peperangan inilah kuasa Hizbullah tidak lagi boleh ditandingi kuasa Lubnan.

Kumpulan ini walaupun “paramilitary” sebenarnya lebih kuat dairpada Tentera Republik Lubnan sendiri.

Hal ini membolehkan mereka beroperasi bagaikan “negara dalam negara” sampai memperolehi stesen televisyen dan radio tersendirin yang merdeka daripada cengkaman kerajaan pusat.

Secara tidak langsung, Hizbullah yang dipimpin Hassan Nasrallah sebenarnya sebuah negara merdeka yang menerima latihan tentera, bekalan senjata dan sokongan kewangan daripada Iraq.

Kemandirian Syria daripada pengaruh asing pula meniup sokongan politik, yang membentuk sebuah belitan kukuh bagi Hizbullah.

Artikel ini boleh juga dibaca diportal ekonomi dan kewangan kami, The Outlook.


Saya Harap Gerakan “Martabatkan Bahasa Melayu” Mati – Erna Mahyuni

Bahasa yang pernah menjadi tiang kepada peradaban di Nusantara ini sedang diperlekehkan oleh mereka yang sudah hilang erti jati diri daripada mereka. Kalau yang memperkatakannya adalah bangsa asing, saya masih lagi percaya. Tetapi yang menulis di atas, pada raut wajah dan namanya, saya percaya saudari Erna Mahyuni merupakan seorang Melayu. Kalau tidakpun, saya yakin anda sebagai rakyat Malaysia, kesetiaan untuk mengangkat Bahasa Melayu itu patut dijulang. Artikel Erna Mahyuni boleh dibaca di sini. (Klik perkataan ‘sini’)

Beberapa kali juga, kita melihat situasi di mana Bahasa Melayu diperlekehkan, direndahkan oleh mereka yang tidak kenal apa nilai sebuah Bahasa pada peradaban. Baru-baru ini, Erna Mahyuni merupakan orang seterusnya menempah namanya dalam “hall of fame” The Patriots apabila dengan lancangnya mempertikai kedudukan Bahasa Melayu itu sendiri.

Impian buat Erna adalah untuk melihat sebarang gerakkan untuk mengangkat Bahasa Melayu sepatutnya mati dan usaha mulia seperti Menteri Dalam Negeri, Tan Sri Muhiddin Yassin dilupakan begitu sahaja. Alasannya ialah betapa dia mengatakan bahawa “Bahasa Melayu” tidak mempunyai “nilai ekonomi”.

Bahkan, Erna bermain dengan falasi sejarah apabila cuba membezakan Bahasa Melayu dan Bahasa Indonesia dengan menyatakan bahawa Bahasa Indonesia adalah lebih baik daripada Bahasa Melayu kerana nilai pasaran yang lebih tinggi berdasarkan populasinya.

Izinkan saya cik Erna, yang lagaknya saya kira sudah menyerupai “social justice warrior” yang berkeliaran di internet berpencak hujah. Pertama, betapa sesungguhnya perbuatan memisahkan Bahasa Melayu dan Bahasa Indonesia adalah perbuatan yang yang sangat menyedihkan. Kenapa? Sebab kedua-dua bahasa ini tidak ada perbezaan yang ketara yang memisahkan ia sebagai dua bahasa berbeza.

Perbezaan Bahasa Melayu dan Bahasa Indonesia adalah boleh dianalogikan seperti mana perbezaan antara Bahasa Inggeris UK dan Bahasa Inggeris USA. Bahkan asas Bahasa Indonesia itu sendiri berdasarkan Bahasa Melayu Riau yang diangkat ketika Sumpah Pemuda Indonesia 1928. Sebab itu apabila para linguistik mengira bilangan para penutur Bahasa Melayu di dunia, penutur Bahasa Indonesia juga dimasukkan dalam perkiraan Bahasa Melayu itu sendiri. Jadi, percubaan saudari Erna untuk memisahkan dua bahasa ini tidak berasas dengan niat mahu mengecil-ngecilkan lagi populasi bahasa utama dunia ini padalah penuturnya berjumlah 300 juta ini yang mengatasi bahasa-bahasa utama dunia seperti Bahasa Perancis!

Sepatutnya diberikan cadangan untuk menaikkan bahasa yang pernah menjadi lingua franca dunia ini dan diangkat setaraf dengan bahasa ilmu dan dunia lain di dunia. Hayati kata-kata daripada seorang sarjana barat yang mengulas mengenai Bahasa Melayu pada abad ke-18 dahulu:

“Bahasa  Melayu  ialah  bahasa  antarabangsa  dan  sesiapa  yang  tinggal di  antara  Parsi  di  sebelah  baratnya  dan  Filipina  di  sebelah  timurnya, tidak mengetahui bahasa Melayu maka orang itu akan dianggap tidak berpelajaran.” (Francois Valentjin)

Bagaimana Bahasa Melayu berjaya mencapai taraf seperti ini? Tentunya dengan membudayakan menulis ilmu dalam Bahasa Melayu itu sendiri. Peranan Bahasa Melayu sebagai bahasa ilmu dikatakan bermula sejak kurun ke-15 lagi iaitu dengan terhasilnya penulisan dan penterjemahan kitab-kitab agama dalam Bahasa Melayu. Ini mungkin berlaku kerana penyebaran Islam adalah di dalam Bahasa Melayu.

Ini dapat dilihat pada penghasilan sistem tulisan Jawi yang datang dari tulisan arab dan diubah suai oleh orang Melayu sendiri. Wujudnya perkataan yang mengungkapkan konsep seperti tauhid, syariah, undang-undang dan tassawuf, adalah bukti bahawa Bahasa Melayu pernah menjadi sebagai bahasa ilmu melalui penyebaran ilmu. Manuskrip Melayu yang dikatakan berjumlah puluhan ribu itu juga menyumbang kepada menjadikan Bahasa Melayu sebagai bahasa ilmu sehinggakan ia tidak lagi. Betapa orang Melayu begitu gigih mencatat pada setiap ilmu yang mereka pelajar sehinggakan kitab mengenai ilmu memotong kuku pun dihasilkan setebal ibu jari.

Perlu diketahui bahawa kejatuhan Melaka tidak pernah membuatkan Bahasa Melayu tenggelam sebaliknya dicatatkan bahawa Pigafetta, seorang kelasi berbangsa Itali yang pernah bersama dengan Magellan pernah menyusun sebuah kamus Melayu-Itali ketika singgah di Pulau Tidore yang terletak di Kepulauan Maluku Utara. Dicatatkan juga bahawa penduduk di pelabuhan tersebut bertutur di dalam Bahasa Melayu membuatkan terhasilnya kamus Melayu-Itali ini.

Pada selepas zaman Melaka, obor Melayu menjadi Lingua Franca itu disambut oleh kerajaan Acheh. Banyak kitab-kitab bahasa Melayu dihasilkan pada zaman ini yang menulis mengenai ilmu-ilmu agama. Antaranya ialah kitab Al-Aqai’id al-Nasafiyyah yang ditulis oleh seorang alim ulama iaitu Umar Bin Muhammad Al-Nasafi pada kurun ke 14. Tokoh-tokoh ilmuwan yang menulis kitab-kitab mereka di dalam bahasa Melayu seperti Hamzah Fansuri, Syeikh Nuruddin Al-Raniri, Syeikh Muhammad Arsyad Al-Banjari menunjukkan betapa ilmu telah sebati dengan Bahasa Melayu.

Apabila sebuah bahasa itu digunakan sebagai bahasa Ilmu, maka ia akan kekal penting dalam peradaban zaman. Ia juga akan membuatkan sebuah bangsa asing yang mahu mempelajarinya. Contoh lain dari peradaban selain Melayu yang membuktikannya adalah melihat bagaimana Bahasa Arab menjadi Lingua Franca ketika zaman Abbasiyah apabila proses pembinaan Baitul Hikmah yang menghimpunkan para sarjana dari segenap empayar dan proses penterjemahan besar-besaran manuskrip Yunani, India, Latin, Cina dan pelbagai tamadun lagi ke dalam Bahasa Arab itu sendiri. Bahkan bukan sahaja Bahasa Arab terkemudiannya menjadi lingua franca, bahkan ia melahirkan para-para sarjana dari segenap bidang dari agama sehinggalah sains dan seni.

Justeru, berbanding cadangan merapu mengabaikan gerakan peningkatan bahasa Melayu, saya di sini mencadangkan agar Bahasa Melayu dikekalkan menjadi bahasa pengantara ilmu, dalam masa yang sama naskah-naskah ilmu bermula dengan buku-buku teks universiti diterjemahkan ke dalam Bahasa Melayu, sebelum ia bermula dengan bahan-bahan bacaan lain.

Kerana pentingnya Bahasa Melayu sebagai lingua franca, kamus lain seperti Kamus Bahasa Melayu-Bahasa Inggeris pertama di dunia juga dihasilkan. A Dictionary, English and Malayo, Malayo and English oleh Thomas Bowrey yang diterbit di London pada 1701 merupakan kamus Bahasa Melayu-Inggeris pertama di dunia.

Sebab musabab yang menjadikan terbitnya kamus tersebut adalah kerana Bahasa Melayu merupakan Lingua Franca yang digunakan di pelabuhan-pelabuhan Melayu. Justeru, langkah kedua untuk mengangkat Bahasa Melayu ialah dengan mengangkat ekonomi orang Melayu.

“Lima kurun dahulu, Melaka dikunjungi 2,000 kapal sehari iaitu sesibuk pelabuhan Singapura moden kini, yang menjadikannya satu daripada tiga pelabuhan yang tersibuk di dunia… Di situ terdapat orang-orang Gujerat, Tamil,Bengali daripada India berniaga dengan orang Melayu, Cina dan Arab secara harmonis; bandar raya dengan 100,000 penghuni, bahasa dituturkan di pasar. Sultan yang memerintah, telah memastikan keselamatan Selat Melaka daripada lanun, dan barangan dapat disimpan dalam ratusan gudang dengan selamat. Jika ada sebarang pertelingkahan undang-undang yang berwibawa dilaksanakan ke atas orang tempatan dan asing seadilnya.”

Simon Elegant, Far Eastern Economic Review (IO Jun, 1999:45)

Anda boleh bayangkan apabila 84 bahasa dipertuturkan di Pelabuhan Melaka, namun dalam masa yang sama, Bahasa Melayu menjadi bahasa komunikasi antara pertutur 84 bahasa ini. Dan sesiapa yang mahu berdagang di Melaka harus memahami Bahasa Melayu atau mereka pastinya tidak dapat bertutur dengan pedagang-pedagang lain di Kepulauan Melayu.

Lalu bayangkan pula setiap pemilik dan anak kapal 2000 buah kapal yang berdagang di Pelabuhan Melaka ini terpaksa mempelajari Bahasa Melayu, dan ia datang dari pelbagai bangsa, bukan sahaja yang di Nusantara, tetapi dari seluruh pelusuk dunia. Maka kata saya, tidak hairanlah apabila Bahasa Melayu menjadi bahasa pertuturan atau Lingua Franca.

Sebenarnya kehebatan Bahasa Melayu menjadi bahasa Lingua Franca telah bermula lebih awal daripada Melaka lagi. Sekurang-kurangnya ia dijulang ketika zaman Empayar Melayu Srivijaya. Penemuan-penemuan batu-batu bersurat dalam Bahasa Melayu Kuno yang sezaman dengan Empayar Melayu Srivijaya membuktikannya. Penemuan Prasasti Kedukan Bukit di Palembang bertarikh 683 Masihi, Talang Tuwo, Palembang (684 Masihi),Kota Kapur, Pulau Bangka (686 Masihi) dan batu bersurat di Karang Brahi, Meringin daerah hulu Jambi (686 Masihi) mempunyai penemuan signifikan dalam sejarah Bahasa Melayu itu sendiri. Ia dipercayai melambangkan Bahasa Melayu ketika itu merupakan bahasa pemerintahan, persuratan, perdagangan, bahasa undang-undang dan juga bahasa ilmu.

Sudah tentu, apa yang dicapai oleh Empayar Melayu Srivijaya adalah selain daripada perluasan empayarnya menakluk Nusantara, ia juga dipengaruhi oleh aktiviti perdagangan yang dikelolakan oleh Srivijaya menguasai seluruh Asia Tenggara. Perdagangan yang dikuasai Srivijaya ini jugalah yang mengangkat Srivijaya menjadi sebuah empayar yang kaya raya.

Srivijaya yang menjadi laluan utama perdagangan, iaitu perdagangan rempah dan perdagangan tempatan telah mengenakan cukai kepada kapal-kapal yang melalui kawasan perairan mereka. Sumber kekayaan empayar adalah melalui komiditi yang dimiliki seperti kayu gaharu, cengkih, emas dan timah, yang ketika itu menjadi hasil perdagangan yang dapat menarik perhatian pedagang asing untuk berurusan dengan mereka.

Lantas daripada kekayaan hasil perdagangan dan kedudukan serta kekuasaan Kerajaan Srivijaya ketika itu, penggunaan bahasa sangat mempengaruhi urusan perdagangan. Bahasa yang digunakan ketika itu sangat penting kerana berfungsi sebagai alat untuk memudahkan proses komunikasi ketika urusan perdagangan dilakukan.

Inilah yang mengangkat Bahasa Melayu menjadi Lingua Franca melalui kuasa ekonomi. Bukannya kita harus menunggu bahawa bahasa ini kembali menjadi relevan barulah kita mahu berebut-rebut memeluknya, sebaliknya kita sendiri harus bangunkan ekonomi bangsa kita seperti nenek moyang kita, lantas Bahasa Melayu itu akan kembali menjadi prestij seperti waktu silam.

Selain perdagangan dan bahasa ilmu, apa yang mengangkat taraf dan nilai bahasa Melayu itu ialah tegarnya pemimpin-pemimpin Melayu kita dahulu berbahasa Melayu meskipun mempunyai peluang untuk berbahasa asing. Ini dapat dilihat pada surat-surat yang ditulis oleh mereka. Sebagai contoh, surat-menyurat yang berlaku antara kerajaan Melayu di Nusantara seperti Melaka dan Siam adalah berlaku dalam Bahasa Melayu.

Atau bagaimana Sultan Ternate, iaitu Sultan Abu Hayat kepada Raja telah menulis surat kepada Raja Portugal, John III bertarikh 1521 dan 1522. Kerajaan Acheh juga tidak ketinggalan menulis surat dalam Bahasa Melayu kepada Syarikat Hindia Timur British. Koleksi-koleksi lain adalah melibatkan kiriman Sir Thomas Stamford Raffles yang menjadi Leftenan Gabenor di Jawa (1881-1816) dan di Bengkulu (1818-1824).

Bahkan surat-surat yang dikirimkan oleh raja Melayu Melaka kepada Dinasti Ming juga dipercayai dalam Bahasa Melayu itu sendiri terutama pada Maharaja Cheng Zhu (1403-1425 Masihi) zaman pemerintahan baginda, usaha-usaha meluaskan dan mengeratkan hubungan dengan negeri-negeri sekitar serta negeri-negeri naungan sangat giat dilakukan dan ia bergantung pada penguasaan China dalam bahasa asing. Oleh kerana itu, Dinasti Ming telah menubuhkan sebuah jawatankuasa bahasa.

Jabatan tersebut mempunyai pelbagai jurubahasa yang berkhidmat dalam 18 jawatankuasa kecil yang dianggotai oleh 60 orang, dan dua orang daripadanya khusus untuk bahasa Melayu. Diceritakan juga bahawa Maharaja Ming Cheng Zhu telah menubuhkan akademi bahasa yang dikenali sebagai Si Yi Guan (Balai-Bahasa Negeri-negeri Asing) di Nanjing dan salah satu daripadanya ialah Bahasa Melayu di mana proses pembelajaran bahasa berserta aksaranya (untuk Bahasa Melayu zaman Melaka ialah Jawi) berlangsung. Bahkan daripadanya, terbit sebuah kamus Bahasa Cina-Melayu yang pertama, bagi memudahkan perantaraan antara raja Melayu dan Maharaja China.

Tentang mansukrip berbentuk persuratan ini, betapa ia cukup dikagumi oleh sarjana barat yang mengkajinya seperti Gallop dan Arps (1991), menganggap surat-surat berbahasa Melayu  sebagai manuskrip Melayu yang paling halus dan paling indah. Surat-surat itu dipanggil sebagai surat emas kerana selain bahasa yang beradab dan bersopan santun, isi kandungannya pula sangat halus teliti dari semua segi. Contohnya dapat dilihat pada aturan kata, pemilihan kata, kepala surat dan puji-pujian pembuka surat sangat indah dan beradab.

Justeru, berdasarkan sumber-sumber di atas, maka pendapat peribadi saya mencadangkan agar selepas ini, kerajaan kita memperbanyakkan lagi serta mengetatkan pengunaan Bahasa Melayu dalam urusan kerajaan. Disamping menilai tahap penguasaan Bahasa Inggeris, ia juga harus dipanjang kepada Bahasa Melayu.

Untuk lebih mengulangi resepi kejayaan nenek moyang kita misalnya, saya mencadangkan kalau terdapat persidangan antarabangsa berlangsung di Malaysia, atau kita menyertai persidangan antarabangsa, maka wakil dan pemimpin kita akan bercakap dalam Bahasa Melayu. Kalau mereka mahu memahaminya, kita menyediakan penterjemah di sisi mereka.

Ini yang dilakukan oleh pemimpin besar dunia seperti dari Perancis, Rusia, Jerman, Korea dan Jepun. Bukanlah bermaksud pemimpin mereka tidak mampu bertutur dalam bahasa Inggeris, bahkan kepetahan mereka terbukti fasih, tetapi oleh kerana semangat kebangsaan yang tinggi, bahasa sendiri dijulang mengatasi bahasa asing.

Atas sifat kebangsaan yang tinggi oleh raja-raja Melayu silam, Bahasa Melayu mampu mencapai zaman Lingua Franca bermula dari abad ke-7 Masihi bermula dengan Srivijaya sehingga akhirnya ia berakhir pada abad ke-20 sekurang-kurangnya. Akhir kata daripada saya, bahasa itu budaya dan jiwa bangsa. Matinya sebuah bahasa, maka matilah bangsa.

Bacaan Lanjut:

Hanis Izrin Mohd Hassan, Siti Mahani Angterian dan Mohd Sharifudin Yusop (2017) Kegemilangan Bahasa Melayu Sebagai Lingua Franca. Jurnal Kesidang. Volume 2: 18- 28. Universiti Putra Malaysia.

Haron, Isahak (2017) Jadi Bahasa Lingua Pedagang. Utusan Online. http://www.utusan.com.my/rencana/utama/jadi-bahasa-lingua-franca-pedagang-1.463271

Utusan Online. (2015) ‘Penangan’ 300 Juta Penutur Bahasa Melayu. http://www.utusan.com.my/berita/nasional/8216-penangan-8217-300-juta-penutur-bahasa-melayu-1.96287


Ada Kota Purba Di Dasar Laut Jepun?

Pada sekitar tahun 1988, Jepun digemparkan dengan penemuan ‘kota’ di dasar laut berdekatan Pulau Yonaguni. Menurut penduduk pulau bernama Kihachiro Aratake yang pertama kali menemui ‘kota’ tersebut, beliau cukup terpesona dan pecaya inilah harta bernilai yang telah lama pulau ini simpan.

Setelah kisah ‘Monumen Yonaguni’ tersebar meluas, sekumpulan penyelidik dari Universiti Ryukyu yang diketuai oleh Masaaki Kimura tiba ke Pulau Yonaguni untuk mengkaji monumen dasar laut ini. Bagi Kimura, monumen ini adalah pertama kali mereka temui dan beliau percaya Monumen Yonaguni ialah binaan manusia zaman dulu.

Ramai memberikan spekulasi tentang Monumen Yonaguni. Ada antara golongan percaya bahawa monumen itu ialah pusat kelahiran tamadun kuno di Jepun. Ada juga antara golongan yang percaya bahawa Jepun menemui kota Atlantis yang sekian lama menjadi buruan para ahli arkeologi.

Seorang penyelam professional tempatan bernama Kenzo Watanabe pernah melakukan misi menyelam ke Monumen Yonaguni bersama kumpulannya. Watanabe menyaksikan rupa monumen itu memang dilihat seperti binaan manusia kerana ‘tapak dan dindingnya’ begitu rata, tidak ada sebarang hakisan. Terdapat juga lorong dan rupa bentuk seperti tangga. Penyelaman ini menjadikan Watanabe percaya bahawa Monumen Yonaguni sememangnya binaan manusia.

Tapi, lain pula jawapan bagi golongan ahli geologi ini. Setelah para hali geologi pergi ke Monumen Yonaguni, pengkaji dari Universiti Boston bernama Robert Schoch memberikan jawapan bahawa monumen yang kononnya buatan manusia itu sebenarnya batu yang mengalami formasi yang aneh. Batu monumen ini sebenarnya sejenis batu yang menegak dan terdedah akibat hakisan gelombang laut.

Seorang lagi ahli geologi tempatan iaitu Takayuki Ogata menyokong kenyataan dari Schoch. Pada tahun 2016, Ogata pergi ke Pulau Yonaguni. Setelah meneliti keadaan geografi pulau tersebut, formasi batu di pulau sama dengan formasi batu di Monumen Yonaguni. Jadi, Ogata berpendapat bahawa Monumen Yonaguni hanyalah pembentukan alam semula jadi saja.

Sehingga sekarang, saintis masih lagi melakukan kajian lanjut terhadap Monumen Yonaguni, sama ada benar-benar buatan manusia atau hanya buatan alam saja. Jadi, apa pendapat korang tentang Monumen Yonaguni?


Kota Jericho: Kota Paling Tua Di Dunia

Kota yang terletak di Tebing Barat Palestin ini didakwa sebagai penempatan kota paling tua di dunia. Lokasinya yang dikelilingi oleh mata air menjadi tarikan manusia selama beribu-ribu tahun. Malah, ahli arkeologi telah menemui 20 lapisan yang merekodkan sejarah penempatan sehingga sejauh 10,000 tahun!

ASAL-USUL KOTA JERICHO

Kota kuno ini pernah dicatat dalam kitab Bible berkenaan Tuhan mengarahkan ketua kaum Israel bernama Joshua untuk hancurkan kota Jericho kerana penduduknya tidak taat kepada Tuhan. Kisah ini terjadi pada tahun 8,000 SM di mana berlaku fasa Natufian, menjadikan Jericho sebagai binaan manusia tertua dunia.

Perang Jericho pun berlansung dan Joshua menggunakan Tabut As-Sakinah sebagai senjata atas perintah Tuhan. Senjata di dalam Tabut tersebut dikatakan mampu hancurkan seluruh kota hanya 7 hari saja. Setelah kota Jericho dimusnahkan, Joshua menyumpah bahawa Jericho tidak mampu dibangunkan semula. Namun Masih ramai orang cuba bangunkan semula Jericho.

Kota Jericho mempunyai sistem pertahanan yang kuat dan mampu menyimpan sumber makanan selama berbulan-bulan jika berlaku sebarang perkara tidak diingini. Walau bagaimanapun, menurut sumber dari Bible, Joshua berjaya hancurkan selama 7 hari.

Ramai berspekulasi bagaimana Joshua mampu hancurkan kota yang kuat itu dengan hanya menggunakan ‘senjata’ yang tidak dikenal pasti dalam Tabut itu. Menurut ahli teori Angkasawan Kuno, mereka percaya bahawa Joshua menggunakan senjata sebenar ciptaan makhluk asing bagi menjayakan misi kehancurkan kota Jericho. Walaupun begitu, senjata apa yang sebenarnya Joshua guna masih misteri.

USAHA PENCARIAN KOTA JERICHO

Kisah kota Jericho ini kemudian menarik minat ahli arkeologi sejak penemuan pertama pada tahun 1868. Aktiviti ekskavasi yang ditaja oleh Palestine Exploration Fund membuahkan hasil apabila seorang ahli arkeologi bernama Charly Warren menemuinya di kawasan bernama Tell es-Sultan.

Beliau percaya apa yang ditemui ialah lokasi kota Jericho sebenar. Lokasi tersebut terletak berhampiran air mata berna Elisha’s Spring, sesuai dengan penerangan dalam kitab Bible.

Kempen ekskavasi tersebut telah menemui dinding yang menjadi topik utama dalam pengesahan dinding milik kota Jericho serta memahami kisah sebenar pertempuran antara kaum Israel yang diketuai oleh Joshua dengan tentera Jericho.

Terdapat juga bukti mengesahkan tinggalan bangunan dalam lokasi ekskavasi ialah kota Jericho. Bukti itu adalah kesan serangan dan terbakar pada tinggalan tersebut, berlaku sekitar 1550 SM dan 1400 SM.

Pada tahun 1950-an, projek ekskavasi yang diketuai oleh Kathleen Kenyon telah menemui 17 buah dinding pada Zaman Gangsa. Dinding tersebut menunjukkan kerosakan oleh gempa bumi dan sebahagian rosak akibat serangan orang nomad.

Menurut ahli arkeologi dan pengkaji sejarah dalam kitab Bible bernama Willem Boshoff, penemuan Kenyon ini tidak selari dengan kota Jericho yang dinyatakan dalam kitab itu. Kenyon juga menemui menara batu setinggi 8.5 meter yang dibina pada 8000 SM, menjadikan menara ini adalah binaan batu tertua.

Kini, kota berusia 10,000 tahun ini boleh dilawati apabila singgah di Tebing Barat hanya melalui Ramallah. Penempatan kuno ini berada di 21 meter tinggi dari paras laut dan peminat sejarah boleh menikmati permandangan kota Jericho ini. Mount of Temptation juga adalah lokasi yang harus dilawati kerana dikatakan Nabi Isa A.S. bersendirian dan berpuasa selepas menemui Nabi Yahya A.S.

RUJUKAN:

Black, John. 16 March 2022. The Ancient City of Jericho: The Oldest City in the World. Ancient Origins.


Hitler Kena Friendzone Dengan Gadis Yahudi

Sebut saja nama Hit-ler, ramai membayangkan cita-cita dik-tator bermisai kontot itu pada tahun 30-an dan era Per-ang Dunia Kedua (WWII). Antara cita-citanya ialah mengha-puskan orang Yahudi dan membina pemerintahan Na-zi yang bertahan selama 1,000 tahun. Tetapi tidak ramai tahu pada satu masa dalam kehidupannya, ada seorang wanita Yahudi yang menjadi pujaannya.

Ini didedahkan dalam satu memoir seorang rakannya pada tahun 1910-an, August Kubizek yang berjudul The Young Hit-ler I Knew. Dalam memoir tersebut, dia menyebut secara panjang lebar obsesi Hitler terhadap seorang gadis bernama Stefanie Isak. Walaupun penulis biografi Hit-ler terkenal, Sir Ian Kershaw menggelar obsesi ini bersifat kebudak-budakkan, ia masih menarik untuk dikaji.

Seperti Hit-ler, Kubizek merupakan anak jati Linz, Austria dan dilihat lebih berjaya berbandingnya dalam aspek kehidupan mereka. Tatkala beliau merasa marah kerana ditolak oleh Akademi Seni Halus Vienna, Kubizek pula diterima menyertai Vienna Conservatoire. Begitupun, itu tidak menghalang kedua-duanya menjadi rakan rapat dengan dia berperanan sebagai orang kanannya.

Kegilaan Hit-ler terhadap Isak dikatakan berlangsung selama empat tahun dan bermula pada musim bunga 1905. Semasa melihatnya buat kali pertama bersiar-siar di Landstrasse, beliau jatuh cinta pandang pertama. Dalam memoirnya yang diterbitkan semasa era pemerintahan Rei-ch Ketiga, Kubizek menggambarkannya sebagai seorang gadis jelita yang tinggi dan kurus.

Di sebalik kebencian mendalamnya terhadap golongan borjuis, kerana turutkan hati, Hit-ler mengikut saja norma ketika itu. Ini bagi memastikan beliau dapat memenangi hati gadis yang digilainya itu. Begitupun, hasrat Hit-ler sentiasa tidak kesampaian apabila Isak selalu bertemu dengan teman lelakinya yang juga seorang pegawai ten-tera semasa di Landstrasse.

Bagi bakal dik-tator Jerman itu, kehadiran mereka seolah-olah menyukarkan usahanya memenangi hati Isak. Dan Kubizek tidak menolak kerana perkara ini juga, ia menanam kebenciannya yang mendalam terhadap golongan pegawai ten-tera dan keten-teraan secara amnya. Rakannya itu menambah gadis itu langsung tidak tahu Hit-ler sudah mabuk cinta termasuk menghasilkan sajak-sajak berbaur romantis khas untuknya seperti Hymn to the Beloved.

Beliau selalu membacakan sajak-sajak sebegini dengan penuh semangat dan keghairahan kala melalui fasa mabuk cinta itu. Begitupun, Kubizek menambah dalam tempoh empat tahun itu, Hit-ler langsung tidak menunjukkan keberanian menyatakan perasaannya kepada Isak. Bila ditanya sebab tidak berbuat demikian, Hit-ler memberitahu Isak sudah mengetahuinya kerana kedua-duanya mempunyai hubungan telepati termasuk perasaannya.

Tetapi Kubizek tahu alasan sebenarnya ialah rakannya itu tidak mahu berdepan dengan ibu gadis yang dicintainya itu. Mengikut norma ketika itu, adatlah bagi seorang lelaki berjumpa mereka semasa bersiar-siar dan meminta izin berjalan bersama mereka. Dari situ, barulah si uda dapat bertentang mata dengan si dara yang diminatinya. Hit-ler bimbang sekiranya beliau berbuat demikian, beliau takut dipandang rendah kerana hanya mempunyai pekerjaan sebagai seorang pelukis. Dan itu ditakuti bakal menjejaskan peluangnya merebut Isak.

Hit-ler juga merasa terkejut apabila mendapat tahu salah satu minat gadis yang digilainya itu ialah menari. Bagi beliau, menari ialah satu perkara tidak masuk akal dan beliau akan memastikan Isak tidak lagi menari sekiranya bergelar isterinya itu. Hobi gadis itu nyata menjejaskan Hit-ler sehingga mendorongnya membuat dua plot gila: mencu-lik dan membun-uh diri bersamanya.

Untuk plot pertama, Kubizek akan mengumpan ibu Isak dengan perbualan sementara rakannya itu mencu-lik gadis itu. Bagaimanapun, rancangan tersebut dibatalkan selepas Hit-ler tidak mempunyai wang mencukupi untuk menyara kehidupan mereka berdua selepas kahwin lari. Manakala bagi plot kedua, beliau merancang mahu membu-nuh diri bersama Isak dengan terjun ke Sungai Danube dari sebuah jambatan.

Tetapi sebelum semua plot ini berjalan, semuanya berubah pada 1906 menerusi Festival Bunga Linz. Pada festival tersebut, pedati-pedati yang membawa gadis-gadis bergerak sekitar Schmiedtorstrasse. Kubizek masih ingat Isak hadir ke festival dengan memakai bunga ros dan bunga margarit. Bila melihat kelibat mereka berdua, dia melemparkan senyuman sambil membaling bunga yang dipetik terhadap Hit-ler. Padanya, itu sudah cukup sebagai tanda manifestasi cinta Isak terhadapnya.

Tindakan ini bukan saja menyelamatkan gadis itu daripada plot gila Hit-ler tetapi bunga tersebut disimpan sebagai memento dalam loketnya selama bertahun-tahun. Tetapi Kubizek menambah, ia mendorong dik-tator Jerman itu kembali kepada tabiat lamanya iaitu mengintai dan mengetahui apa yang berlaku dalam kehidupan Isak. Maklumat ini selalunya dihantar dalam bentuk poskad setiap kali Hit-ler tiada di Linz.

Bila ditanya mengapa masih tidak mendekati Isak, beliau menegaskan ia akan dilakukan pada hari esok. Tetapi Kubizek sedar janji yang dibuatnya itu sekadar janji kosong dan ia tidak akan ditunaikan sampai bila-bila. Peristiwa ini memperlihatkan pada satu masa dalam kehidupannya, Hit-ler tidak mempunyai sentimen keben-cian melampau terhadap orang Yahudi.

Justeru, timbul persoalan apakah sentimen ini sengaja dimainkan bagi membolehkannya merebut kuasa di Jerman pasca-Per-ang Dunia Pertama (WWI)? Jika benar, maka kebenciannya selama ini didorong oleh kuasa dan kisah cintanya yang tidak kesampaian. Jika jadi sekalipun, Isak akan menggantikan tempat Eva Braun dan ma-ti bersama Hit-ler dalam bunkernya di Berlin pada April 1945.

Jadi, apa yang berlaku kepadanya? Isak berkahwin dengan seorang pegawai ten-tera dan terus menetap di Vienna pasca-Per-ang Dunia Kedua. Wanita ini langsung tidak tahu dirinya membangkitkan mabuk asmara dalam perencana per-ang paling berdar-ah dalam sejarah dunia itu.

RUJUKAN:

Roberts, A. (2006). Hit-ler’s secret Jewish girlfriend. Daily Mail.


Ahli-Ahli Politik Yang Menghisap D4Dah

Tiada siapa yang terkecuali daripada kesalahan, biarpun kecil atau besar. Dalam dunia politik pula, kesalahan terbahagi kepada dua – jen4y4h dan moral. Kalau ikut minat orang, kesalahan-kesalahan moral memang senang tular. Apa-apa yang mengaibkan semestinya disertai ramai untuk dibahan kalau boleh sampai kiamat. Itu belum lagi pasal persepsi atau fitnah jahat yang kadangkala tidak membataskan pun penyertaan sosial. Tidak perlu melihat terlalu jauh – depan mata pun kadang jelas.

Jadi kalau ingin masuk politik dengan sejarah orang ketiga, penyalahgunaan d4d4h dan tingkah laku, pandai-pandailah. Bill Clinton sendiri mengaku pernah mencuba marijvana semasa belajar di Universiti Oxford. “Saya tak suka. Saya tak menghisap (tarik nafas). Dan saya tak pernah cuba lagi (kemudian).” Seperti biasa, pengakuan ini ditunggang banyak pihak termasuk Barack Obama: “waktu muda, saya menghisap (tarik  nafas)… itulah masalahnya.”

Pengakuan Clinton boleh juga jadi asbab ramai ahli politik dunia buka pekung sendiri. Kesannya dirasai sekarang. Apabila jawatan-jawatan penting dalam Parti Konservatif United Kingdom ditandingi, ramai dalam kalangan calon dipersoalkan moral mereka (Stubley, 2019). Antaranya ialah Setiausaha Alam Sekitar Michael Gove yang menyesal dengan perbuatannya 20 tahun lepas (Binding, 2019). Jadi Sky News membuat liputan khas tentang (1) pengakuan, (2) tidak menafi dan (3) tidak menghisap (sekadar mencuba).

Didapati ramai mencuba semasa muda: Boris Johnson (k0k4in, 19 tahun), Jeremy Hunt (g4nj4, semasa muda), Rory Stewart (opivm, 31 tahun), Esther McVey (k0k4in, semasa muda), Andrea Leadsom (g4nj4, tidak diketahui), Dominic Raab (g4nj4, di universiti), Matt Hancock (g4nj4, semasa belajar) dan ramai lagi.

Namun sedar atau tidak, kebanyakan yang bersuara ini mengakui kesilapan dibuat semasa muda. Hanya Rory Stewart sahaja yang mencuba opivm sebagai pegawai penj4r4 dalam lawatan ke Iran untuk mengkaji langkah pencegahan penyalahgunaan opivm di United Kingdom. Sungguhpun begitu, tetap ada juga ahli-ahli politik yang dib3rk4s semasa berkhidmat dalam karier politik. Nama yang paling popular dalam topik ini ialah Jack Tarpley Camp Jr, seorang hakim daerah Utara Georgia.

Beliau mempunyai karier yang sangat berjaya. Dilantik pada 20 April 1988 dengan pencalonan daripada Ronald Reagan, Camp Jr. menumpahkan jasa kepada perkhidmatannya. Sebagai hakim, beliau menangguhkan hvkvman m4ti terhadap Larry Lonchar yang ingin menderma organnya. Cuma Lonchar meminta jika boleh dim4tikan secara suntikan, bukannya r3n4jtan. Beliau juga menguruskan kes pengundian yang mana Setiausaha Negara Karen Handel ingin menggugurkan hak mengundi bagi 50,000 pengundi berdaftar.

Pada Oktober 2008, selepas 20 tahun berkhidmat, George W. Bush mengesahkan kenaikan pangkatnya sebagai hakim senior seperti pendahulunya Charles Allen Moye Jr. Namun dua tahun kemudian, hidupnya berubah terus apabila Biro Penyiasatan Persekutuan (FBI) menyerbu rumahnya atas dua tuduhan penyalahgunaan: (1) d4d4h dan (2) senj4t4. Tuduhan d4d4h pun banyak juga seperti k0k4in, g4n4, hydr0c0done dan r0xic0d0ne.  Malah Camp Jr. juga dituduh mempunyai hubungan sulit bersama seorang penari tiang yang mendapatkannya bekalan d4d4h tersebut.

Kariernya yang berwarna-warni berakhir begitu sahaja dengan hina dan nista. Daripada dua kes ini, timbul juga tuduhan-tuduhan lain. Beliau didakwa pernah memberi komputer riba milik kerajaan kepada penari tersebut. Dan akhirnya beliau dipaksa bersara (Reuters, 2010).

RUJUKAN:

Binding, L. (2019 June 8). Michael Gove: Tory leadership candidate ‘deeply regrets’ taking (ditapiskan). Retrieved from (Request Link).

Reuters. (2010, November 19). Federal judge pleads guilty to helping (ditapiskan) buy (ditapiskan). Retrieved from (Request Link).

Stubley, P. (2019, June 8). Tory leadership contenders join long list of politicians to admit past (ditapiskan) use. Retrieved from (Request Link).


Merit Ptah: Mitos Mengenai Doktor Purba Mesir Purba

Dekad baru-baru ini, Merit Ptah, nama doktor dari Mesir Purba yang dikatakan hidup hampir 5,000 tahun yang lalu telah menjadi idola dalam kalangan wanita dalam bidang sains, teknologi, matematik dan kejuruteraan (STEM). Wanita ini telah dinobatkan sebagai “wanita pertama dikenali namanya dalam sejarah sains”. Namun, Merit Ptah mungkin tidak wujud seperti yang disangka.

Kajian sejarah telah menjejak sejarah asal-usul wanita ini dan menemui bahawa perincian tentang wanita ini bercampur-baur dalam tempoh 80 tahun sejak namanya muncul pada tahun 1938.

Malah, menurut sejarawan perubatan, Jakub Kwiecinski dari University of Colorado Anschutz, keseluruhan legenda doktor Mesir Purba hampir kesemuanya salah. Menurut Kwiencinski, nama Merit Ptah disebut di mana-mana. Di atas talian (online) mengenai wanita dalam STEM, dalam permainan video, dalam buku popular sejarah dan sebagainya. Namun, tiada bukti bahawa doktor wanita ini wujud. Hal yang jelas ialah tiada doktor Mesir Purba wanita bernama Merit Ptah.

Legenda Merit Ptah (namanya bermaksud “disayangi dewa Ptah) bermula pada awal kurun ke-20 daripada seorang feminis dan doktor Kanada bernama Kate Campbell Hurd-Mead. Pada tahun 1938, dia menerbitkan sebuah buku bertajuk A History of Women in Medicine: From the Earliest of Times to the Beginning of the Nineteenth Century. Dalam buku ini, muka surat 16, Campbell Hurd-Mead menggambarkan seorang doktor Mesir Purba wanita.

Campbell Hurd-Mead menulis, “The first woman doctor of ‘the old kingdom’ in the fifth dynasty, or about 2730 BC, practiced during the reign of a queen Neferirika-ra. Her son was a high priest at whose tomb is a tablet describing his mother as the ‘Chief Physician’.”

Kemudian, dia tambah lagi, “in a tomb in the Valley of the Kings is the picture of a woman named Merit Ptah, the mother of a high priest, who is calling her ‘The Chief Physician’, although neither her costume nor her bearing indicate her medical profession of her importance.”

Petikan ini mengandungi kesilapan kerana Lembah Raja-raja (Valley of Kings) belum lagi digunakan sebagai makam sehinggalah 1,000 tahun kemudian dari 1539 SM hingga 1075 SM. Buat masa ini tiada rekod doktor wanita bernama Merit Ptah di Kerajaan Tua (Old Kingdom) dari Mesir Purba. Namun, ini bukanlah bermaksud tiada doktor wanita langsung di Mesir Purba. Malah, gambaran doktor wanita yang disebut oleh Campbell Hurd-Mead hampir tepat.

Tetapi namanya ialah Pesehet. Kita tahu kewujudannya kerana dia digambarkan di makam Akhethotep – anaknya, pegawai diraja dan pendeta yang hidup ketika Dinasti Ke-5 sekitara 2,400 SM. Ayah Akhethotep digambarkan sebagai pegawai diraja juga yang bernama Ptahhotep yang bermaksud “keamanan dewa Ptah”. Pesehet pula bermaksd “pegawai perubatan wanita”.

Buku Campbell Hurd-Mead telah menyebut nama Peseshet, tetapi tidak banyak. Kwiecinski mengesyaki Campbell Hurd-Mead mungkin keliru antara Peseshet dan isteri menteri Ramose yang hidup sekitar 1350 SM. Kita berharap kekeliruan itu tidak menafilkan adanya doktor wanita ketika zaman Mesir Purba.

Rujukan:


Exocoetidae Si Ikan Terbang

Exocoetidae adalah salah satu daripada keluarga ikan marin. Ia lebih dikenali umum sebagai ‘ikan terbang’. Setakat ini, terdapat 64 spesies ikan terbang yang telah dikenalpasti dan diletakkan dalam 7 genera yang berbeza.

Walaupun ia dinamakan sebagai ‘ikan terbang’, ikan ini tidak lah mempunyai kebolehan yang sama seperti burung, iaitu untuk terbang tinggi di udara. Terma yang lebih tepat, ikan ini berkemampuan untuk meluncur di atas permukaan air.

Bagaimana ia meluncur?

Tubuh ikan yang berbentuk bergaris arus seakan torpedo itu, membantu ikan ini untuk mengurangkan rintangan ketika ia berenang. Pada masa yang sama, memberikan kebolehan untuk bergerak dengan kelajuan yang pantas di dalam air.

Kebolehan ikan ini untuk meluncur adalah mekanisme pertahanan diri untuk mengelak dari dimakan pemangsa.

Sekiranya ia dikejar oleh pemangsa, ikan ini akan berenang dengan laju. Ia akhirnya akan melompat keluar dari air, dengan kekuatan kuat yang terhasil daripada kuasa tujahan ketika ia berenang.

Kemudian, dengan mengembangkan sirip pektoralnya yang bersaiz besar itu, ia akan berjaya meluncur di atas permukaan air.

Jarak Meluncur

Setelah berada di udara, ikan ini berkeupayaan untuk meluncur pada jarak yang sangat mengagumkan.

Kebiasaannya, satu sesi peluncuran ikan akan membawanya jauh iaitu lebih kurang 50 meter dari tempat ia mula keluar dari permukaan air. Namun, keadaan dan faktor tertentu misalnya seperti keadaan angin yang kuat, membantu ikan ini untuk meluncur lebih jauh, yakni 200 meter atau lebih.

Walau bagaimanapun, spesies yang berbeza mempunyai kelebihan tersendiri. Contohnya:

1. Spesies Exocoetus, yang dilengkapi satu set sirip dan bentuk tubuh yang bergaris arus, memberikannya kelebihan dalam kelajuan, tetapi masa peluncuran yang singkat.

2. Manakala, spesies Cypselurus, yang dilengkapi bentuk tubuh yang meleper, dan 2 set sirip pektoral dan pelvik, memberikannya kelebihan dalam masa dan jarak peluncuran yang lebih lama dan lebih jauh, kira-kira 400 meter.

Memberi ilham kepada reka bentuk

Kemampuan dan bentuk ikan Exocoetidae ini, telah memberi ilham kepada pereka bentuk misil pemusnah kapal, yakni misil Exocet buatan Perancis

Terdapat pelbagai varian atau versi misil Exocet. Namun yang ‘meniru’ kebolehan ‘ikan terbang’ Exocoetidae ini adalah varian SM39.

SM39 dilancarkan dari bawah permukaan laut oleh kapal selam. Ia kemudian akan meluncur di atas permukaan laut, sebelum menghentam kapal musuh, memusnahkannya.

RUJUKAN:

Fish, Frank. (1991) “On a Fin and a Prayer”. Scholars Volume 3, Issue 1.

Kutschera, U. (2006). “Predator-driven macroevolution in flyingfishes inferred from behavioural studies: historical controversies and a hypothesis”. Annals of the History and Philosophy of Biology.


The Magnificent Seven VS 7 Samurai

Saya yakin sekiranya ditanya pendapat rakan-rakan berkenaan filem The Magnificent Seven arahan Antoine Fuqua, pasti ada yang mengatakan ia satu lagi cubaan Hollywood menghasilkan semula versi mereka bagi filem Seven Samurai arahan pengarah legenda, Akira Kurosawa. Namun jika dilihat lebih dekat, filem ini sebenarnya dilihat versi Barat paling hampir kepada Seven Samurai. Mengapa saya berpandangan sedemikian? Ini kerana tema dalam kedua-dua filem ini hampir sama dan ada di antaranya masih relevan dalam dunia kita ketika ini.

Kezaliman dan tirani bukanlah satu perkara baru dalam kehidupan manusia kerana ia sudah wujud sejak sekian lama. Dan antara bentuk kezaliman yang kita biasa lihat atau dengar ialah tindakan satu pihak tertentu merampas atau menafikan hak kelompok yang ditindas atas alasan-alasan tertentu. Sekiranya ada yang cuba menentang,  bersiap sedialah menerima padahnya sama ada ditahan atau dihukum dengan hukuman yang bersifat sadis. Maka dari situlah akan wujud penentangan dari kelompok yang tertindas. Ini kerana kelompok sebegini pasti mahukan hak mereka dikembalikan dan kelompok penindas ini dihalau keluar. Dan ada yang terdesak sehingga ke tahap sanggup berkolaborasi dengan pihak asing semata-mata untuk merdeka. Ini banyak dinyatakan berdasarkan rekod sejarah seperti kisah Thomas Edward Lawrence (T.E Lawrence) yang dihantar pihak Britain untuk membantu negeri-negeri Arab yang mahu merdeka dari empayar Turki Uthmaniyyah.

Dan tema ini muncul dalam Magnificent Seven dan Seven Samurai. Kedua-duanya menyaksikan penduduk petani yang miskin dinafikan hak mereka. Dalam Seven Samurai, penduduk kampung sentiasa merasa ketakutan kerana kumpulan penyamun yang menyerang kampung mereka bukan saja merampas hasil tanaman tetapi juga menculik wanita dari kampung tersebut untuk dijadikan gundik. Sementara dalam filem Magnificent Seven pula, antagonis utama Bartholomew Bogue (Peter Sarsgard) mengawal pekan Rose Creek dan memaksa sebahagian populasinya menjadi buruh paksa di lombong emasnya. Sesiapa yang menentang akan dibunuh termasuklah suami kepada Emma Cullen (Haley Bennett), Matthew Cullen (Matt Bomer). Kekejaman yang ditampilkan antagonis dalam kedua-dua filem ini mendorong mereka mencari sesiapa yang dapat mengembalikan semula keamanan kampung/pekan mereka dan menghapuskan antagonis yang menjadi duri dalam daging kepada mereka.

Maruah dan kehormatan dilihat sinonim dalam kedua-dua filem ini. Namun dalam konteks dunia hari ini, ianya dilihat semakin dilupakan dengan nilai individualisme dan materialisme dilihat menjadi nilai utama dunia hari ini. Mungkin ada yang tidak bersetuju dengan pandangan saya tetapi ini satu hakikat yang melanda dunia kita hari ini. Sikap sesetengah daripada kita yang bersikap seperti enau dalam belukar, melepaskan pucuk masing-masing jelas kelihatan. Tak percaya, tanyalah diri sendiri beberapa soalan ini:

Benda-benda sebegini nampak remeh pada mata kasar tetapi hakikatnya ia salah satu daripada butiran-butiran yang mencerminkan keperibadian kita. Saya pasti ramai mengatakan benda ini senang atau kacang tetapi bila diminta melakukannya, pasti ada yang teragak-agak untuk melakukannya. Tidak salah memelihara soal diri terlebih dahulu tetapi ada ketikanya, apa salahnya korbankan kepentingan diri sendiri demi menjadikan sesuatu suasana atau tempat menjadi bertambah baik. Dan itu menjadikan orang-orang sebegini sebagai terhormat dan mulia dari segi keperibadian mereka.

Motif ini dilihat amat kuat dalam The Magnificent Seven dan Seven Samurai. Dalam filem Seven Samurai, pada mulanya kumpulan samurai yang diketuai Kambei Shimada (Takashi Shimura) bertarung agar mereka diberi makan oleh penduduk kampung. Namun pada akhirnya, mereka bertarung untuk mengembalikan semula maruah mereka sebagai samurai dan keamanan kampung tersebut terutama selepas mengetahui kisah penduduk kampung ditindas kelompok samurai tidak lama dahulu. Selepas pertempuran berakhir dan keamanan kampung tersebut berjaya dikembalikan, Kambei merasakan mereka berjaya menebus maruah mereka sebagai samurai dan orang sebenar yang berjaya ialah penduduk kampung. Baginya, beliau dan rakan-rakan seperjuangan hanyalah alat untuk membantu mereka keluar dari penindasan kumpulan penyamun yang sering menyerang kampung tersebut.

Dalam The Magnificent Seven pula, upah yang diberi kepada semua koboi di bawah pimpinan Sam Chisolm (Denzel Washington) dilihat tidak seberapa pun. Namun, selepas mereka menghabiskan masa dengan penduduk pekan dan melihat apa sebenarnya yang diperjuangkan mereka, mereka memutuskan untuk kekal dan bertarung sehingga ke akhirnya. Ada di antara mereka mengorbankan diri masing-masing semata-mata untuk membantu penduduk kampung melarikan diri atau menghapuskan ancaman kepada pekan tersebut. Contohnya, Joshua Faraday (Chris Pratt), watak yang diinspirasikan dari watak Vin Tanner (Steve McQueen) dari filem asal Magnificent Seven (1960), meletupkan dirinya dengan dinamit bagi menghapuskan ancaman mesingan yang dibawa kumpulan Bogue.

Jika saya bertanya apa beza dendam dan keadilan, pasti ada sesetengah mengatakan ianya sama saja. Namun ada beza bagi kedua-duanya. Adil di sini ialah meletakkan sesuatu kembali pada tempat yang betul atau mengembalikan hak kepada yang berhak. Sementara dendam pula lebih menjurus kepada soal mendapat kepuasan diri sendiri tanpa mengira sama ada hak yang diperjuangkan sudah dikembalikan atau siapa yang terluka akibat tindakan tersebut. Selalunya, tindakan yang bersifat dendam ini bukan saja membawa kepada kemusnahan diri sendiri tetapi juga kemusnahan pada orang lain.

Tak percaya, mari kita singkap kisah rejim Nazi Jerman pada tahun-tahun Perang Dunia Kedua (WWII). Rejim di bawah pimpinan Adolf Hitler ini mengambil kesempatan daripada kemarahan rakyat Jerman yang masih dihantui kekalahan Perang Dunia Pertama (WWI) dan sentimen ini dipergunakan sepenuhnya untuk menjayakan agenda dendam mereka terhadap kuasa-kuasa Eropah pada tahun-tahun awal WWII. Tetapi bila perang sudah tidak menyebelahi mereka lagi, maka Jerman dan rakyatnya yang tidak berdosa menjadi mangsa dan kehilangan segala-galanya pada akhir perang tersebut.

Dan ini satu elemen yang kelihatan dalam The Magnificent Seven. Apabila Chisolm ditawarkan tugas ini oleh Emma Cullen, pada mulanya beliau menolak. Namun selepas mendapat tahu pembabitan Bogue di Rose Creek, barulah Chisolm bersetuju dengan tawaran Cullen. Dan ini mengundang persoalan oleh rakannya yang juga bekas veteran Konfederasi dalam Perang Saudara Amerika, Goodnight Robicheaux (Ethan Hawke). Robicheaux tertanya-tanya apakah Chisolm benar-benar mahu membantu penduduk Rose Creek atau mahu melunaskan dendam terhadap Bogue. Telahan Robicheaux benar apabila Chisolm mencekik Bogue dalam gereja selepas semua tentera upahannya dibunuh Magnificent Seven. Tatkala itulah beliau mendedahkan kisah sebenar: ibu dan adik perempuannya dibunuh sementara Chisolm digantung di ladang keluarganya di Kansas oleh orang-orang Bogue. Tujuan mereka berbuat demikian ialah untuk menghalau keluar pemilik-pemilik ladang dari tanah mereka bagi membolehkan Bogue merampas tanah tersebut. Tatkala beliau mencekik Bogue sambil menyuruhnya bertaubat, Bogue hampir-hampir membunuh Chisolm kalau tidak kerana tembakan Emma ke atas Bogue. Dan itu menyedarkan Chisolm bahawa sikapnya itu hampir memakan diri sendiri.

Begitu juga dalam Seven Samurai. Walaupun Kambei mengalami kehilangan rakan-rakan seperjuangannya dalam mempertahankan kampung tersebut, beliau tidak semberono menyerang balas kedudukan penyamun yang menyerang. Sebaliknya, beliau bersama samurai-samurai yang masih hidup mengumpan mereka masuk ke kampung dan membunuh kesemuanya. Jika kita dalam kedudukan Kambei, pasti keinginan membalas dendam itu ada lebih-lebih lagi bila melihat rakan-rakan seperjuangan mati di tangan musuh. Namun, beliau mendahulukan kepentingan orang kampung melebihi keinginan tersebut kerana sedar jika tersalah langkah, ramai lagi penduduk tidak berdosa mati dibunuh. Atas sebab itulah kenapa Kambei berang dengan Kikuchiyo (Toshiro Mifune) kerana meninggalkan pos kawalannya demi mendapatkan tanegashima atau terakol (matchlock pistol) sehingga mengakibatkan beberapa penduduk kampung mati. Bagi Kambei, matlamat utama di sini ialah membunuh kumpulan penyamun dan menjaga keselamatan kampung, bukan terikut-ikut perasaan. Kikuchiyo yang sedar akan kesilapannya kemudian menebus kesalahannya dengan membunuh ketua kumpulan penyamun tersebut yang membawa kepada kematiannya. Baginya, kematiannya itu berbaloi kerana beliau berjaya menamatkan riwayat kumpulan kejam yang bermaharajalela di kampung tersebut selama ini. Ini sekaligus membawa kepada keamanan yang dirindui penduduk selama ini.


Larangan Menyumpah Di Bandar-Bandar Britain

Lumrah
jika kita berasa marah atau kecewa dengan sesuatu perkara, maka terkeluarlah
perkataan-perkataan yang selayaknya menyebabkan mulut diletakkan cili kerana
terlalu cabul. Dan silap haribulan, jika ia ditujukan kepada orang yang salah
atau dinyatakan dalam situasi sensitif, ia boleh menjadi satu kesalahan jenayah
dan berpotensi mengakibatkan si pelaku dipenjarakan, didenda atau kedua-duanya
sekali.

Di
Malaysia, jika anda mengeluarkan kata-kata kesat atau lucah yang mengaibkan
kehormatan seseorang, anda boleh didakwa di mahkamah di bawah Seksyen 509 Kanun
Keseksaan (Akta 574). Deskripsi akta berbunyi, “Barang siapa dengan maksud
hendak mengaibkan kehormatan seseorang, menyebut apa-apa perkataan, membuat apa-apa
bunyi atau isyarat, atau menunjukkan apa-apa benda, dengan maksud supaya
perkataan atau bunyi itu didengar, atau supaya isyarat atau benda itu dilihat
oleh seseorang itu, atau mengganggu kesantunan seseorang itu, hendaklah diseksa
dengan penjara selama tempoh yang boleh sampai lima tahun, atau dengan denda,
atau dengan kedua-duanya.”

Di
Britain atau di sesetengah tempat yang menguatkuasakan arahan perlindungan
ruangan awam (PSPO), jika anda didapati menyeranah atau mengeluarkan kata-kata
lucah, bersedialah menerima bahana denda dari pihak berkuasa. PSPO merupakan
sebahagian daripada inisiatif Akta Polis, Jenayah dan Tingkah Laku Anti-Sosial
2014 yang digubal pada tahun 2014 bagi menangani isu tingkah laku anti-sosial
di ruangan awam.  Tetapi akta tersebut
mendapat kritikan kumpulan hak asasi manusia yang menyifatkan akta tersebut
sebagai satu bentuk gangguan kebebasan bersuara.

Menurut
peguam kumpulan hak asasi Liberty, Lara ten Caten, sekiranya PSPO terus
dibiarkan berkuatkuasa, ia boleh mengakibatkan ramai golongan berisiko
berhadapan tindakan perundangan yang berat dan kebimbangan salah laku kuasa
membabitkan majlis perbandaran. Peguam itu turut mendakwa PSPO menyebabkan
ramai anggota masyarakat memilih memencilkan diri dan meningkatkan lagi diskriminasi
terutama terhadap orang kelainan upaya (OKU). Ini kerana di sesetengah tempat
di Britain, perkataan kesat berbeza-beza mengikut wilayah dan bandar dan
perkataan yang dianggap kabur maksudnya boleh disalahanggap sebagai satu bentuk
kesalahan menyumpah.

Menerusi
permohonan kebebasan maklumat yang difailkan oleh kumpulan kempen Manifesto
Club yang menolak campur tangan kerajaan menguatkuasakan peraturan di ruangan
awam, antara tahun 2017 hingga 2019 menyaksikan 15 majlis perbandaran
menguatkuasakan PSPO termasuk melarang anggota masyarakat menyeranah di ruangan
awam. Antara tempat yang dilarang bagi anggota masyarakat menyumpah ialah:

1.
Happy Mount Park dan Heysham di Morecambe, Lancashire.

2.
Gateford, Worksop dan Retford, Nottinghamshire.

3.
Ashford, Kent.

4.  Poynton dan Congleton di Cheshire Timur.

5.
Canterbury, Dartford dan Hanley, Stoke-on-Trent.

Tetapi
bagi anggota majlis perbandaran, tindakan undang-undang yang diambil ke atas
pelaku kesalahan ini mendapat sokongan penduduk tempatan terutama jika pelaku
merupakan individu yang mempunyai rekod jenayah dan dikenali sebagai pengganggu
keamanan masyarakat.

Malah berdasarkan PSPO itu sendiri, tindakan hanya boleh diambil sekiranya si
pelaku mengeluarkan kata-kata kesat dan lucah bila ia dianggap mengganggu,
menimbulkan ketakutan dan tekanan terhadap penduduk. Ini yang ditegaskan
kaunselor Majlis Perbandaran Lancaster, Alistair Sinclair.

Menurut
beliau, PSPO hanyalah sebahagian daripada pelbagai alat yang digunakan majlis
perbandaran itu dalam mencegah tingkah laku anti-sosial bandar berkenaan. Bukan
sekali ramai anggota masyarakat dari pelbagai latar belakang menyuarakan
kebimbangan dengan pihak berkuasa tempatan dari golongan peniaga hinggalah staf
kesihatan.

Tambah
Sinclair, majlis perbandaran mengambil berat isu-isu melanda golongan ini
termasuk penyalahgunaan dadah dan berusaha membantu mereka sebaik mungkin.
Selain PSPO, pihak majlis turut menggunakan kaedah lain seperti surat
peringatan dan penguatkuasaan undang-undang perlindungan komuniti bagi
memastikan komuniti bandar berkenaan sentiasa mendapat perlindungan sewajarnya.

Mungkin
ada yang berpandangan perkara sebegini merupakan satu lagi bentuk pencabulan
kebebasan bersuara. Tetapi soalannya, berbaloikah menyebut perkara-perkara yang
tidak sepatutnya termasuk perkara-perkara sensitif hanya semata-mata nak
menunjukkan sesetengah pihak lebih daripada orang lain walaupun berisiko
mencetuskan kekacauan dan menimbulkan kemarahan ramai?

Kebebasan terutama kebebasan bersuara sememangnya merupakan hak manusiawi
tetapi bila sudah melampaui batas, maka usah marah kalau ada bersedia
meletakkan cili di mulut, menyimbah sebaldi air atau dikenakan denda
beribu-ribu lemon. Bila sudah didenda dan dipenjara, baru nak serik dan
menyesal?

Itu
menyesal tahap buaya tembaga! Tidakkah lebih baik menuturkan kata-kata yang
lebih indah dan santun kerana itu bukan saja bermanfaat malah berpotensi
sebagai alat penambah pahala. Kalau asyik menyeranah, bukankah itu menggelapkan
hati insani untuk jangka masa panjang?

RUJUKAN:

Burke,
Claire. (2019). Polite society: why are British cities banning swearing?. The
Guardian. https://www.theguardian.com/cities/2019/aug/07/polite-society-why-are-british-cities-banning-swearing-pspo


Mimicry Dan Camouflage Haiwan Dari Seluruh Dunia

Salah satu daripada strategi pertahanan diri yang dimiliki oleh haiwan adalah kebolehannya untuk menyamar.

Penyamaran tersebut sama ada dilakukan bagi menyerupai haiwan lain (mimicry), atau menyerupai persekitaran (camouflage).

Kedua-dua ini dilakukan supaya haiwan ini dijauhi oleh pemangsa.

– Kerana menyangka ia adalah haiwan berbahaya.

– Tidak dapat dikesan langsung oleh pemangsa.

Haiwan ini dikenali sebagai “Leaf-tailed gecko”, atau nama saintifiknya Uroplatus phantasticus. Ia adalah salah satu spesies cicak yang mendiami kepulauan Madagascar.

Synanceia verrucosa adalah nama saintifik bagi sejenis ikan yang turut dikenali sebagai Ikan Batu. Ia adalah haiwan karnivor.

Selain daripada faktor penyamaran, ikan ini turut dilengkapi oleh duri beracun sebagai strategi pertahanan. Dan ia merupakan salah satu daripada spesies ikan yang paling beracun di dunia. Racunnya berkebolehan untuk membunuh manusia.

Ikan batu menjadikan kawasan dasar terumbu karang sebagai habitatnya dan kebiasaannya di temui di persisiran pantai lautan Indo-Pasifik.

Haiwan yang kelihatan seperti tahi burung ini, adalah sejenis labah-labah spesies Celaenia excavata.Disebabkan fizikal yang dimiliki ini, ia dikenali sebagai “Bird-dropping spider” (labah-labah tahi burung). Penyamaran labah-labah ini adalah untuk melindunginya daripada pemangsa, yakni burung.

Ular atapun ulat bulu? Ini adalah ulat bulu rama-rama “Elephant Head Hawkmoth” atau nama saintifiknya, Deilephila elpenor.

Jika ulat bulu ini merasakan dirinya terancam, ia akan mengembangkan bahagian belakang badannya. Postur pertahanan ini akan membuatkan bintik yang kelihatan seperti mata itu kelihatan besar menyerupai kepala ular dan mata.

Mentadak Orkid atau nama saintifiknya Hymenopus coronatus, juga turut dikenali sebagai H. bicornis, adalah sejenis mentadak yang mendiami kawasan hutan hujan di Asia Tenggara. Ia boleh didapati di negara Malaysia dan juga Indonesia.Penyamaran mentadak ini yang menyerupai orkid, adalah untuk melindungi dirinya daripada pemangsa.Selain itu, ia turut bermanfaat memperdaya mangsa, memudahkan mentadak orkid ini dalam perburuan serangga lain sebagai makanan.

Kuda laut Bargibant atau nama saintifiknya Hippocampus bargibanti, adalah sejenis kuda laut kecil dari keluarga Syngathidae yang dapat ditemukan di kawasan tengah perairan Indo-Pasifik.

Fizikalnya sangat kecil berukuran kurang daripada 2 sentimeter sahaja. Dan kebiasannya ditemui melekapkan diri atau berenang di kawasan terumbu karang.


Wuhan Sudah Menang

71 tahun dahulu apabila Mao Zedong mengisytiharkan pengasasan China di Dataran Tiananmen, Wuhan menyertai sebagai sebahagian daripada kedaulatan komunis.

Populasi sejuta di Wuhan menghadapi kesukaran hidup ekoran hujan terlalu banyak dan kenaikan aras sungai yang kerap. Banjir ialah suatu perkara biasa di Wuhan.

Tetapi sekarang ini realiti Wuhan sudah jauh meninggalkan sejarah mereka.

Bandaraya ini ialah penempatan urbanisasi untuk 19 juta orang dengan landskap politik, ekonomi, komersil, kebudayaan dan pendidikan penting bagi China.

Wuhan ialah hub pengangkutan yang menghubungkan Beijing, Hong Kong, Jiujiang dan Shanghai. Dan peranan besar ini memudahkan penularan koronavirus yang dipercayai bermula daripada sebuah pasar basah.

Amalan jualbeli makanan eksotik untk dinikmati telah memakan diri. Bukan China sahaja yang membayar harga yang mahal. Semua orang meratapi nasib yang menimpa dunia. Yang kaya tidak boleh meneruskan urusan.

Yang miskin pula tidak dapat mencari nafkah harian. Anak tempatan tidak boleh keluar rumah. Orang luar terkandas di bumi orang.

Peny4kit yang bermula dari Wuhan pun telah menjerut industri perkapalan, dengan beberapa kapal persiaran mewah dibekukan oleh kerana kesangsian dunia terhadap kebolehj4ngkitan dalam kapal tersebut.

Malah syarikat-syarikat penerbangan pun begitu juga. Airasia antaranya sedang sengsara secara kewangan sehingga mungkin hanya boleh hidup berbaki lima bulan sahaja (Ayisy, 2020).

Di sebalik naratif dan persepsi bahawa China bermain angka, perkembangan koronavirus memangkinkan sinaran indah. Sebuah bandaraya didiami begitu ramai dalam Wilayah Hubei yang populasinya tiga kali ganda lebih ramai telah berkabung selama 76 hari.

Wuhan dimana malapetaka ini bermula telah bebas daripada perintah berkurung. Begitu dahsyat malapetaka ini menular, dengan kebolehm4tian 1.4% terhadap keseluruhan kes positif di Wuhan.

Bermakna jika 100,000 orang positif, 1,400 mungkin akan m4ti.

Angka ini nampak sedikit sehinggalah dibandingkan dengan s3r4ngan selsema di Amerika Syarikat yang meragut hanya 0.1% ny4w4 sahaja (Belluck, 2020).

Selama 76 hari itulah rakyat Wuhan duduk rumah. Bagi negara yang tidak memutlakkan kebebasan, pencapaian ini dikhabarkan mudah. Tetapi bagi tempoh yang lebih lama lagi, Wuhan “dipercayai takkan dipercayai” lagi. Tidak mungkn China akan tundukkan perhatian mereka terhadap Wuhan.

Sekarang ini pun China menggunakan aplikasi pintar dalam telefon yang wajib dimuatturun rakyat untuk mengendalikan penjejakan data dan pemantauan pentadbiran (McNeil, 2020). Melalui aplikasi ini rakyat Wuhan dibenarkan bergerak tanpa izin khas.

Mereka beratur panjang di lapangan terbang dan terminal jalan darat untuk kembali ke rumah mereka. Semestinya bersawang habis, tetapi itulah harga perlu dibayar dengan kemenangan ini.

Sekurang-kurangnya jutaan ini masih hidup selepas berbulan kerajaan Beijing berhempas-pulas. Walaupun Xi Jinping pernah mengunjungi Wuhan pada 10 Mac, bandaraya ini masih lagi diperhatikan secara rapi (Myers, 2020).

Kesesakan lalulintas yang telah lama tidak berlaku akhirnya menjelma semula. Hidup di Wuhan nampaknya semakin pulih dengan semangat baharu. Tetapi buat masa sekarang, pokok hujah ialah kebarangkalian kes-kes begini akan berulang.

Begitu sukar untuk bayangkan China tanpa pemakanan eksotik. Untuk memastikan perkara ini tidak berlaku lagi, seluruh dunia perlu mengambil iktibar sehabisnya.

Pasar-pasar basah yang menjual haiwan-haiwan eksotik telah buka semula (Andrei, 2020). Babi dijual semula bersama anjing, tikus dan kelawar.

Tenggiling bersisik merayap semula di sangkar kecil, menghabiskan masanya sebelum direbus atau dipanggang. Dan jika perkara ini berterusan, mungkin seluruh dunia perlu ada formula atau pelan tindakan sempurna.

RUJUKAN:

Andrei, M. (2020, April 7). China is reopening wet markets, as international pressure mounts against them. ZME Science. Retrieved from https://www.zmescience.com/science/wet-markets-coronavirus-06042020/

Ayisy, Y. (2020, April 8). Airasia may last less than five months on current conditions, may raise RM1bil debt. New Straits Times. Retrieved from https://www.nst.com.my/business/2020/04/582382/airasia-may-last-less-five-months-current-conditions-may-raise-rm1bil-debt

Belluck, P. (2020, March 19). Coronavirus Death Rate in Wuhan Is Lower than Previously Thought, Study Finds. The New York Times. Retrieved from https://www.nytimes.com/2020/03/19/health/wuhan-coronavirus-deaths.html

McNeil, S. (2020, April 8). Masked crowds fill Wuhan’s streets, trains as lockdown ends. Associated Press. Retrieved from https://apnews.com/5e9c393e93ceab0dcb0db29ba25f2274

Myers, S.L. (2020, March 10). Xi goes to Wuhan, coronavirus epicenter in show of confidence. The New York Times. Retrieved from https://www.nytimes.com/2020/03/10/world/asia/coronavirus-china-xi-jinping.html


Kebangsatan Perancis Yang Menyembelih Umat Islam Algeria

Setiap penjajah Eropah dari Sepanyol hingga Jerman sentiasa tunjuk fiil sama semasa menduduki wilayah-wilayah asing. Tak sah kalau tak eksploitasi hasil bumi mereka, orang tempatan ditindas dan dinafikan identiti mereka seperti dialami orang Melayu di tangan pihak British. Nasib sama turut dialami umat Islam Algeria semasa negara itu diduduki Perancis dari 1830 hingga 1962.

Perancis mula menduduki Algeria sekitar 1830 selepas negara itu menjadi sebahagian daripada pentadbiran Turki Uthmaniyah selama 300 tahun bermula pada abad ke-16. Pendudukan ini berlaku berikutan konflik antara wakil Uthmaniyah di Algiers dengan Perancis selepas Paris enggan menyelesaikan hutang pembelian gandum yang dibuat dengan dua peniaga Yahudi di situ.

Pihak Turki Uthmaniyah syak Paris langsung tidak berminat menyelesaikan hutang mereka. Dan ini dibuktikan menerusi satu pertemuan antara wakil Uthmaniyah, Hussein Dey dengan konsul Perancis di Algiers, Pierre Deval pada 29 April 1827. Berang dengan keengganan Deval menyatakan pendirian tentang penyelesaian hutang yang dinyatakan, beliau bertindak menampar konsul Perancis itu dengan sebuah kipas (kita kenali hari ini sebagai pemukul lalat).

Akibatnya, Perancis yang ketika itu diperintah Raja Charles X mengarahkan satu sekatan dikenakan sekitar perairan Algeria tidak lama selepas itu. Bagaimanapun, sekatan tersebut tidak berkesan dengan pelayar-pelayar Barbar sentiasa mengakali lawan kolonial mereka. Tambah menjengkelkan baginda, langkah Paris mengutus duta mereka ke Algiers pada 1829 disambut dengan tembakan meriam terhadap salah satu kapal mereka.

Selain itu, pihak Turki Uthmaniyah juga merasa terhina dengan tindakan Paris mencadangkan agar wilayah-wilayah Afrika Utara dibahagikan kepada kedua-dua kerajaan. Cadangan ini ditimbulkan pada 1829 oleh Menteri Luar Perancis, Jules de Polignac dengan Gabenor Turki Uthmaniyah di Mesir, Muhammad Ali Pasha. Cadangan tersebut kemudiannya dibakulsampah oleh pihak Uthmaniyah – berita buruk buat de Polignac dan Charles X yang sedang berdepan pemberontakan rakyat ketika itu.

Bagi meraih populariti segera macam bintang siri realiti televisyen, kedua-duanya melihat penaklukan Algeria sebagai kunci kepada tindakan ini. Lantas, pada 14 Jun 1830, Count de Ghaisnes de Bourmont mengetuai pendaratan 34,000 tentera Perancis di Sidi Ferruch, Algiers. Sebagai tindak balas, Hussein Dey menggerakkan 7,000 orang Janissari, 19,000 tentera yang diutus gabenor Uthmaniyah di Oran dan Constantine serta 17,000 orang Barbar Kabylia bagi mendepani ancaman Perancis.

Di atas kertas, bilangan tentera Uthmaniyah jauh lebih ramai daripada Perancis. Tetapi Perancis mampu mengatasi pihak lawan terima kasih kepada keupayaan meriam mereka dan struktur organisasi mereka yang lebih tersusun. Dan ini dibuktikan menerusi kemenangan mereka di Staoueli pada 19 Jun sebelum tiba di Algiers dua minggu kemudian.

Algiers jatuh ke tangan Perancis selepas Hussein Dey bersetuju menyerahkan kota tersebut sebagai tukaran kepada jaminan pengekalan semua harta yang dimilikinya di kota berkenaan. Lima hari selepas itu, beliau berangkat ke Naples bersama keluarganya dan tinggal dalam buangan di sana. Pasukan Janissari Turki juga turut bergerak pulang ke Turki sekaligus menamatkan penguasaan Turki Uthmaniyah di Algeria selama lebih 300 tahun.

Ironinya, penaklukan Algiers berlaku tidak lama sebelum Revolusi Julai 1830 tercetus. Revolusi Julai 1830 tercetus apabila Charles X digulingkan dan digantikan oleh sepupunya, Raja Louis Philippe I. Ini selepas banyak tindakan baginda yang bersifat kuku besi tidak disenangi oleh rakyat ketika itu termasuk menggantung perlembagaan Perancis.

Pentadbiran Louis Philippe I yang lebih liberal berharap dapat menarik diri daripada kempen di Algeria tetapi kempen tersebut mendapat sokongan meluas rakyat ketika itu. Selain itu, baginda juga bimbang dengan tindak-tanduk Count de Bourmont yang mengundurkan sebahagian tentera Perancis di Oran dan Bone.

Ini disebabkan jeneral tentera Perancis itu merupakan penyokong Raja Charles X. Bagaimanapun, langkah tersebut tidak disenangi tentera Perancis sekaligus mendorong Count de Bourmont meninggalkan Algeria dan duduk dalam buangan di Sepanyol. Bagi memastikan kempen di Algeria berjalan lancar, Louis Philippe I melantik Bertrand Clauzel sebagai pengganti Count de Bourmont pada September 1830.

Jika hendak membuat perbandingan skala kemusnahan pendudukan Perancis di Algeria, maka kempen Conquistador di Dunia Baru yang paling hampir. Dari 1830 hingga 1860 sahaja, lebih sejuta daripada tiga juta populasi Algeria ketika itu dibunuh oleh tentera Perancis.

Sebahagian daripadanya mati semasa era pentadbiran Savary, 1st Duke of Rovigo dari 1831 hingga 1833. Walaupun Perancis kemudiannya meletakkan ia di bawah pentadbiran awam pada 1840, itu langsung tidak menghentikan pembunuhan di mana majoritinya merupakan umat Islam.

Perancis seperti Britain di Tanah Melayu turut melaksanakan dasar pecah dan perintah. Betul, Perancis melaksanakan pemerintahan awam tetapi ia hanya terpakai di sebelah utara sahaja. Sementara di sebelah selatan terutama kawasan sekitar Gurun Sahara, ia terus diletakkan di bawah pentadbiran tentera. Ini kerana kebanyakan pemberontakan berlaku di sebelah situ yang memerlukan campur tangan tentera dengan segera. Ini termasuk gerakan pemberontakan Emir Abdelkader dari 1834 hingga 1847.

Menjelang 1836, 14,000 orang Perancis tiba di Algeria dan membina kehidupan baru mereka di situ. Angka tersebut bertambah kepada 100,000 orang pada 1847 – tahun sama pemberontakan Abdelkader ditamatkan. Ini disumbang oleh tindakan Clauzel yang dilantik sebagai pentadbir Algeria buat kali kedua pada 1835. Beliau membentuk sebuah syarikat dengan tujuan mendapatkan tanah-tanah pertanian dan memberi subsidi kepada peneroka-peneroka Eropah untuk mengusahakannya.

Tidak terkejut jika ada pentadbir-pentadbir Eropah yang tamak mengejar kekayaan komersial baik di Tanah Melayu (British) atau Algeria (Perancis). Clauzel mempergunakan kedudukannya sebagai gabenor untuk mendapatkan tanah-tanah di negara itu pada harga murah sebelum ia diusahakan untuk tujuan pertanian atau perindustrian. Malah, beliau turut menggalakkan anak-anak buahnya untuk melakukan perkara sama agar bergelar jutawan sepertinya.

Strategi serampang dua mata ini bukan sekadar menjadikan pegawai-pegawai koloni Perancis kaya-raya. Malah, ia secara tidak langsung meluaskan lagi kawasan pengaruh mereka di Algeria sehingga mengatasi mana-mana perjanjian yang dibentuk dengan pemerintah-pemerintah tempatan. Selain itu, hal ini turut mendorong ramai pelobi memberi sedikit habuan kepada mereka sebagai tukaran kepada tanah-tanah pertanian.

Dasar pecah dan perintah Perancis tidak terhenti di situ saja. Sudahlah merampas tanah dengan mentaliti seperti Belanda dapat tanah, orang tempatan khususnya umat Islam Algeria diberi layanan macam penduduk kelas kedua. Tetapi itulah hakikat yang dialami mereka walaupun bergelar rakyat Perancis.

Ini termasuk diletakkan di bawah Kod Orang Asli (Code de l’Indigénat) – kod undang-undang koloni yang menjamin pentadbiran koloni Perancis. Selain itu, kod undang-undang sama turut menekankan bahawasanya orang tempatan merupakan golongan yang lemah dan mereka akan dihukum bagi setiap kesalahan jenayah yang berbeza.

Jika ada yang cuba menentang, maka bersedia sajalah dengan tindakan keras Perancis. Pengkaji sejarah tanah air pasti tidak lupa dengan tindakan keras British terhadap pejuang-pejuang tanah air. Di Kelantan misalnya, British tidak teragak-agak menggantung jenazah Tok Janggut selama beberapa hari sebelum diarak dan dipamerkan kepada orang ramai di Kota Bharu dan Pasir Puteh, Kelantan. Setelah itu, barulah jenazah beliau dibenarkan untuk dikebumikan.

Bagi pejuang kemerdekaan Algeria pula, 37 tengkorak mereka dibawa dan dipamerkan di Muzium Kemanusiaan, Paris sekitar 1880 dan 1881. Walaupun kerajaan Algeria menggesa tengkorak-tengkorak ini dipulangkan bagi membolehkan mereka diberi pengebumian, gesaan itu tidak dilayan. Tetapi sebagai cara untuk memulihkan kembali hubungan kedua-dua negara, Paris bersetuju memulangkan 24 tengkorak kepada Algeria pada 2020.

Dari segi pendidikan, umat Islam Algeria dinafikan hak pendidikan yang sempurna. Pendidikan agama yang menjadi tunjang sistem pendidikan Algeria semasa pemerintahan Turki Uthmaniyah diketepikan dan digantikan dengan sistem pendidikan Perancis yang berteraskan ajaran Kristian.

Layanan buruk ini bukan sekadar dirasai oleh umat Islam Algeria tetapi juga oleh orang Yahudi. Seperti umat Islam Algeria, mereka juga tertakluk di bawah Kod Orang Asli (Code de l’Indigénat). Selain itu, mereka juga turut menolak undang-undang Perancis yang mendiskriminasi mereka dalam banyak segi termasuk hal ehwal perkahwinan.

Layanan buruk yang diterima umat Islam Algeria turut disaksikan semasa Perang Dunia Pertama (WWI) dan Perang Dunia Kedua (WWII). Semasa kedua-dua kempen ini, askar-askar berdarah Afrika digunakan untuk gelombang pertama serangan dengan tujuan mengukur kemampuan pihak musuh. Taktik ini menyaksikan ramai tentera Afrika terutama dari Algeria terbunuh tetapi menjamin keselamatan tentera Perancis.

WWI misalnya menyaksikan sekitar 12,000 hingga 100,000 tentera Algeria terbunuh. Sementara 250,000 lagi turun ke medan perang semasa WWII – sebahagian daripadanya dibunuh atas arahan rejim di Jerman semasa tahun-tahun awal WWII.

Sudahlah jadi mangsa strategi gelombang pertama dalam pertempuran, nak tuntut merdeka secara protes pun diberi layanan berdarah. Tetapi itu yang berlaku pada 8 Mei 1945. Pada hari itu, penunjuk perasaan bukan saja meraikan kemenangan Perancis semasa WWII tetapi melihat ini sebagai alasan untuk menuntut kemerdekaan Algeria. Malangnya, tindakan mereka tidak disenangi pihak berkuasa ketika itu dan mendorong mereka melepaskan tembakan kepada penunjuk perasaan. Dianggarkan 45,000 orang terbunuh akibat insiden tersebut.

Insiden-insiden ini membawa kepada pembentukan Barisan Pembebasan Kebangsaan Algeria (FLN) pada 1954 dengan matlamat menamatkan penjajahan Perancis di negara itu. Sebagai tindak balas, Perancis menggerakkan 500,000 orang tentera untuk menangani ancaman tersebut. FLN semakin berbulu apabila Perdana Menteri Perancis, Pierre Mendes France meluluskan usul kemerdekaan Maghribi dan Tunisia, dua negara jiran Algeria tetapi enggan melepaskan mereka untuk mengecap nikmat kemerdekaan.

Situasi konflik dengan FLN yang kini dikenali sebagai Perang Kemerdekaan Algeria turut memberi kesan kepada situasi politik Perancis. Pentadbiran Mendes France dibelenggu pelbagai masalah termasuk dipaksa keluar dari Indochina pada 1954. Kempen Perang Algeria dikhuatiri mula merebak sehingga ke tanah besar Perancis termasuk kota-kota metropolitannya.

Menjelang 1958, Perancis kini di ambang perang saudara. Ini selepas tentera Perancis di Algeria diketuai Jeneral Jacques Massu menubuhkan sebuah kerajaan sementara dan melakukan pendaratan sekitar Corsica. Malah, Massu sudah berkira-kira untuk membuat pendaratan di Paris sebagai cara memaksa pihak kerajaan untuk menyerahkan kembali tampuk pemerintahan kepada hero WWII Perancis, Jeneral Charles de Gaulle.

Akhirnya, pada 1 Jun 1958, de Gaulle dilantik sebagai Perdana Menteri menggantikan Mendes France. Secara perlahan-lahan, negarawan Perancis itu berusaha mengurangkan ketegangan di Algeria termasuk mengadakan referendum kemerdekaan pada 1959. Bagaimanapun, usaha beliau tidak disenangi sesetengah pihak di Perancis dan membawa kepada penentangan termasuk cubaan rampasan kuasa pada 1961 semasa de Gaulle menjadi presiden.

Tetapi Algeria akhirnya berjaya mencapai kemerdekaan pada 3 Julai 1962 dengan Perjanjian Evian dimeterai antara Paris dengan FLN pada tahun sama. Menerusi perjanjian itu, Algeria mencapai kemerdekaan sebagai tukaran kepada Perancis mengekalkan pangkalan tentera laut mereka di Meis el-Kebir, tapak ujian nuklear Regghane dan akses kepada kawasan telaga minyak terutama di sebelah Sahara.

Walaupun kemerdekaan telah dicapai, luka akibat penjajahan masih bernanah sehingga hari ini. Ia dimarakkan lagi dengan kenyataan pemimpin Perancis yang menganggap Algeria sama ada tidak wujud, satu lagi babak berdarah sejarah Perancis atau cerita lama yang tidak patut diusik.

Nak tunggu permohonan maaf rasmi, lupakanlah. Perancis dua kali lima sama saja dengan Jepun bab tak nak minta maaf pasal kekejaman kempen penjajahan mereka. Apatah lagi nak bayar pampasan atas semua tindakan kejam mereka. Tapi itulah perihal penjajah, tahu kayakan diri sendiri. Bila disuruh berambus, ditinggalkan negara bekas jajahan sehelai sepinggang dan terkontang-kanting.

Nota kaki

sehelai sepinggang – simpulan bahasa yang bermaksud kerugian habis

seperti Belanda dapat tanah – peribahasa yang bermaksud sudah diberi, minta lebih banyak

kuku besi – simpulan bahasa bermaksud zalim

Emir Abdelkader – pejuang kemerdekaan Algeria dan ulama sufi terkenal sekitar abad ke-19.

RUJUKAN

Maymouni, A. (2019, 5 November). France’s colonial-era crimes ‘unforgotten’ in Algeria. Anadolu Agency.

Guler, M.A. (2020, 29 Mei). Algeria’s struggle against colonialism. Daily Sabah.

Prunty, R. (2021) “The Impact of French Algeria’s Participation during the First and Second World Wars on
the Algerian Nationalist Movement,” West Virginia University Historical Review: Vol. 2 : Iss. 1 , Article 4.


Penulis ‘How To Murder Your Husband’ Didapati Bersalah Membunuh Suami Sendiri

Jangan buat main dengan minda penulis fiksyen, baik novel atau cerpen. Semua benda gila boleh bersarang dalam kepala. Kalau tidak percaya, cuba baca hasil carian (search history) penulis. Memang mengucap panjang jadinya. Kalau ada alat pemantau, entah berapa ramai penulis fiksyen kena tangkap untuk membantu siasatan. Tetapi dalam kes Nancy Brophy, lain pula perginya. Bukan hasil carian yang bermasalah. Hasil tulisan yang membawa padah.

Nancy berkahwin dengan seorang tukang masak bernama Daniel Brophy yang mengajar di Institut Kulinari Oregon. Pada pagi 2 Jun 2018, Daniel ditemui mati di dapur tempat kerja. Siasatan mendapati dua kesan tembakan pada badannya (Voorhees, 2018). Jadi secara rasmi, ini adalah kes bunuh.

Bukti Kebetulan Yang Menghukum

Polis dari awal mengesyaki Nancy Brophy. Pertama sekali mereka tidak menemui sebarang bukti pergaduhan. Bukti rompakan pun tiada. Jadi ini bukan kes rakan kerja buat hal – atau cinta yang tidak berbalas. Kedua pula, keluarga Brophy melanggan insurans nyawa yang bernilai AS$1.5 juta (Pelisek, 2020). Jumlah insurans ini sememangnya tinggi. Ikut pengalaman penyiasat, insurans selalu menjadi motive of murder (tujuan pembunuhan).

Walau bagaimanapun, tujuan saja tidak cukup. Undang-undang Amerika Syarikat membahagikan pembunuhan ikut akta: murder dan manslaughter (pembunuhan tanpa niat). Murder dibahagi kepada first degree (dengan niat dan dirancang) dan second degree (dengan niat tanpa rancangan). Huraian ini memang membosankan tetapi sangat penting untuk pihak hakim, pendakwa raya dan juri.

Pihak pendakwa raya dan polis sangkut dengan niat. Kalau betul Nancy bunuh Daniel, apa niat sebenarnya?

Memandangkan tiada bukti secara langsung (direct evidence), mereka mula mencari bukti kebetulan (circumstantial evidence). Daripada usaha inilah mereka terjumpa cerpen How To Murder Your Husband – ditulis Nancy beberapa tahun sebelum pembunuhan.

Membina Jambatan Kes

Cerpen ini masih tidak mengukuhkan kes. Tetapi mereka sekarang nampak Nancy ada niat membunuh. Mereka tidak mahu tergopoh-gapah. Dalam senyap, mereka membina kes ini ibaratkan satu demi satu bata. Dan pada tahun 2020, mereka terjumpa bukti langsung iaitu rakaman CCTV yang mendedahkan sesuatu tentang Nancy. Pada waktu pembunuhan, Nancy katanya sedang berjalan pagi sebelum pulang ke rumah untuk mandi. Kenyataan ini rupanya suatu pembohongan.

Rakaman CCTV mendapati Nancy ada di institut kulinari selama 13 minit. Apabila disoal, Nancy cuba tutup cerita katanya tidak ingat apa-apa kerana terlalu stres. Pihak polis menyerahkan segala bukti kepada pendakwa raya, yang berpendapat rakaman CCTV sudah cukup untuk membuktikan niat. Kes sudah lengkap berhubung – ada niat; ada motif… dan ada senjata pembunuhan, iaitu sepucuk pistol Glock yang dibeli daripada eBay.

Nancy diheret ke muka pengadilan bermula April 2022. Segala maklumat dibentangkan sebagai hujah dan bukti kesalahan. Pihak pendakwa bersetuju yang Nancy sedang stres teruk… kerana ada masalah kewangan. Jadi untuk menyelesaikan masalah kewangan, lagi senang bunuh suaminya saja. Dapat insurans AS$1.5 juta – rumah pun dapat (Cabral, 2022).

Pembentangan pihak pendakwa sangat tersusun rapi. Pihak juri sebulat suara berpuas hati dan mendapati Nancy bersalah atas tuduhan second-degree murder. Hujahnya jelas. Nancy ada niat membunuh tetapi tidak merancang. Sekadar bawa pistol saja tidak cukup. Rancangan kena betul-betul teratur, seperti siksaan atau tunggu untuk ambush misalnya. Pihak hakim menjatuhi hukuman penjara seumur hidup pada 14 Jun 2022.

Kes sebegini adalah contoh bahawasanya kebahagiaan adalah penting dalam rumahtangga. Siapa sangka Johnny Depp boleh berfalsafah begitu kemas? Beliau pernah berkata: penjara paling teruk adalah rumahtangga yang tidak bahagia. Cuba kaitkan falsafah Depp dengan kes ini. Nampak sangat perkaitannya.

RUJUKAN:

Cabral, S. (2022, Jun 14). ‘How to murder your husband’ writer sentenced for murdering husband. BBC.

Pelisek, C. (2020, April 29). Oregon Romance Novelist Allegedly Killed Husband for $1M insurance policy: prosecutors. People.

Voorhees, C. (2018, Jun 3). Former students, friends mourn loss of Oregon Culinary Institute chef killed in shooting. The Oregonian.


Maharaja China Yang Membina Sebuah Kolam 4rak Dan Hutan D4ging

Pemerintah terakhir Dinasti Shang terkenal sebagai seorang pemerintah yang gemar bersenang-lenang. Tatkala beliau dan permaisurinya ingin menyenangkan diri, mereka akan mengunjungi istananya yang mewah dan menikmati ar4k daripada kolam ar4k buatan.

Panggilan ‘kolam ar4k’ ini bukanlah suatu metafora dan sama sekali tidak memaksudkan bahawa saiznya kecil. Dikatakan bahawa kolam ar4k milik Raja Zhou Xin ini terbentang seluas dua kilometer. Saiznya cukup besar sehinggakan raja boleh sahaja menempatkan perahunya di dalam kolam tersebut dan mendayungnya.

Di tengah-tengah kolam ini tedapat sebuah pulau buatan yang dilengkapi dengan hutan daging. Pokok-pokok di sana diperbuat daripada batang-batang pencucuk daging. Manakala dahan-dahannya pula dibentuk oleh kepingan-kepingan tebal daging ayam, lembu dan khinzir. Raja Zhou Xin seringkali menghabiskan masanya dengan mendayung perahu, mencedok dan meneguk ar4k daripada kolam itu dan memetik dan menikmati daging enak daripada dahan-dahan yang bergantungan.

Kemewahan istana milik Raja Zhou Xin ini tidak pernah disaksikan di mana-mana ceruk dunia dan pesta-pesta yang diadakan di dalamnya boleh dikatakan secara keseluruhan merupakan pesta liar yang melibatkan peminuman ar4k dan s*ks bebas. Dicatatkan bahawa pesta-pesta tersebut lazimnya dihadiri oleh sehingga 3000 orang hadirin yang kesemuanya berkeadaan telanj4ng, sesuai dengan peraturan yang ditetapkan oleh raja.

Lebih daripada itu, raja juga lazim mengarahkan mereka agar meminum ar4k daripada kolam dengan gaya yang saling tidak tumpah seperti haiwan. Kalau tidak meneguk ar4k, mereka disuruh menyelam atau berenang di dalam kolam tersebut. Tidak kurang juga ada yang saling berkejaran, memeriahkan pesta liar yang dipenuhi dengan keluc4han itu. Dalam kelangsungan pesta-pesta sebegini, si raja dan permaisurinya akan mengambil tempat di tengah-tengah hadirin sambil berkeadaan m4buk.

PERMAISURI DAJI

Dikatakan bahawa Raja Zhou Xin sebenarnya merupakan seorang raja yang baik, paling tidak, semasa tahun-tahun awal pemerintahannya. Beliau meraih reputasi sebagai seorang pemerintah yang bijaksana dan bersifat tenang. Jika dibandingkan perwatakannya pada tahun-tahun awal, ia sememangnya berbalikan dengan perwatakannya di usia lanjut yang gemar bersenang-lenang di kolam ar4k.

Sebaik usianya meningkat tua, Raja Zhou Xin menjadi seorang yang mabvk kuasa. Sukar untuk mengemukakan secara pasti apakah faktor yang mendorong kepada perubahan tersebut. Namun, kebanyakan penulis China di zaman purba menudingkan kesalahan ke atas isteri raja, yang bernama Daji. Daji dicatatkan sebagai wanita yang paling jelita di China pada waktu itu. Pada saat raja bertemu dengannya buat kali pertama, beliau serta-merta menjadi obses terhadapnya sehingga melupakan segala tanggungjawab yang digalasnya.

Daji adalah seorang wanita yang gemar berpesta. Beliau kuat minum dan tanpa segan silu berbicara tentang hal-hal sulit secara terbuka. Raja Zhou pula sanggup melakukan apa sahaja demi memenangi hati Daji. Selepas sahaja mengenali gadis jelita itu, Raja Zhou mula memerintahkan para pemusiknya agar mengarang lagu-lagu yang bersifat lancang dan luc4h. Atas permintaan Daji, raja malah membelanjakan banyak harta kerajaan semata-mata untuk membina kolam ar4k yang besar.

“Tuanku perlu memiliki Kolam Ar4k dan Hutan Daging ini, supaya tuanku dapat membuktikan kepada menteri-menteri tuanku bahawa tuanku adalah lelaki terhebat dalam kerajaan ini,” ujar Daji ketika cuba memujuk Raja Zhou Xin untuk akur dengan permintaannya itu.

LUBANG ULAR

Setidak-tidaknya, lebih kurang begitulah kisah seputar pasangan diraja ini. Hakikatnya, sukar untuk membezakan antara fakta dan fiksyen. Sebahagian kisah perihal Daji sama sekali tidak masuk akal. Terdapat satu legenda yang mendakwa kononnya Daji adalah semangat musang berekor sembilan yang berupaya untuk mengubah-ubah bentuk tubuhnya. Malahan, pesta-pesta yang lazim beliau adakan kononnya adalah semata-mata bertujuan untuk menghimpunkan orang ramai supaya nantinya dia dapat mem4kan mereka.

Bagi legenda-legenda seperti ini, dia secara harfiah disifatkan sebagai syaitan. Hal ini berkemungkinan mencerminkan ketidakterimaan rakyat jelata terhadap perubahan yang berlaku pada diri raja mereka yang dahulunya bersifat baik, kini bertukar menjadi raja yang zalim dan gemar berfoya-foya.

Pada pandangan mereka, kolam ar4k milik raja itu lebih daripada sekadar satu kemewahan yang terdapat di dalam istana raja. Sebaliknya, ia merupakan suatu beban kewangan yang natijahnya menghancurkan total kerajaan.

Malahan, pesta-pesta yang diadakan oleh raja lazimnya dibiayai dengan menggunakan wang daripada rakyat. Raja mengenakan cukai yang tinggi ke atas setiap individu. Selain daripada memeras wang rakyat, dia malah jarang memunculkan diri di balairung istana. Dalam erti kata lain, enggan memainkan tanggungjawabnya sebagai seorang raja.

HUKVMAN MERIAM BAKAR

Korupsi yang berlanjutan ini membuatkan rakyat jelata naik berang dan sebahagian daripada mereka cukup berani untuk menyuarakannya secara terbuka. Namun, kritikan-kritikan tersebut sama sekali tidak diterima oleh raja.

Tatkala bapa saudara Raja Zhou Xin menasihatkannya tentang pengaruh yang dimiliki oleh Daji serta kekerapan pesta yang diadakan di kolam ar4k, Raja Zhou memerintahkan agar beliau disi4t hidup-hidup dan j4ntungnya yang masih berd3gup dir3ntap daripada tubuhnya.

Pada zaman itu, mereka meyakini bahawa jantung milik lelaki hebat mempunyai tujuh ruang (tidak empat ruang). Makanya, ketika melakukan penyeksa4n tersebut, si raja berseloroh dengan mengatakan bahawa beliau mahu melihat sama ada bapa saudaranya itu merupakan seorang lelaki yang hebat ataupun bukan.

Seiring peredaran masa, raja dan permaisuri mereka pelbagai bentuk hukvman. Misalnya, mereka membina sebuah lubang yang di dalamnya ditempatkan sejumlah ular. Mana-mana individu yang membangkang atau menentang mereka akan dihvmban ke dalam lubang tersebut. Mereka berdua juga mencipta hukvman yang dipanggil sebagai Hukvman Meriam Bakar. Hukvman ini melibatkan sebuah meriam tembaga bersaiz besar yang dimuatkan dengan arang. Hukvman ini direka khas untuk membak4r mangsa hidup-hidup.

Individu pertama yang menjadi mangsa hukvman ini adalah canselor diraja yang bernama Mei Bo. Beliau dihvkum akibat mengingatkan raja agar tidak membvnuh rakyat atau menteri sendiri. Lantaran itu, beliau dibawa ke balairung istana, ditel4njangkan lalu diikat pada meriam. Kemudian, arang dicurahkan pada tubuhnya dan api pun dinyalakan sekaligus menjilat setiap inci badan milik Mei Bo.

Seluruh isi balairung ketika itu dipaksa untuk menyaksikan penyeksa4n tersebut. “Sesiapa yang berani menuturkan kata-kata yang menyinggung hati beta, akan dikenakan hukvman yang sama seperti Mei Bo,” ugut si raja. Makanya, bisikan-bisikan halus yang sebelum itu memenuhi ruangan balairung serta-merta hilang dan ditenggelami oleh erangan Mei Bo. Tidak seorang pun daripada mereka dibenarkan beredar melainkan sesudah penyeks4an tersebut berakhir – saat di mana bau busuk daripada daging Mei Bo yang hangus terbakar memenuhi setiap inci ruangan balairung.

RAJA WU DARI ZHOU

Rentetan kematian Mei Bo, rakyat dan menteri berasa gerun untuk melemparkan sebarang kata-kata bantahan terhadap raja. Raja Zhou Xin dan permaisurinya dibiarkan bersenang-lenang dengan kolam ar4k mereka dan melayani fikiran serta kegiatan liar mereka.

Namun, Raja Zhou Xin tidak menyedari bahawa kedudukannya sedang diperhatikan. Raja Wu dari kerajaan Zhou telah lama menyusun rancangan untuk m3ny3rangnya. Beliau hanya menantikan detik yang sesuai untuk berbuat demikian. Apabila perisik-perisik yang dihantarnya melaporkan bahawa rakyat jelata telah pun menentang raja mereka, barulah Raja Wu bertindak melancarkan ser4ngan.

Beliau hanya menghantar sekitar seratus orang tentera untuk melakukan ser4ngan. Ternyata, jumlah tersebut sudah memadai. Kebanyakan tentera Zhou Xin meletakkan senjata dan menyerah diri sejurus selepas tentera-tentera musuh tiba. Sebahagian daripada mereka malah menyertai pasukan tentera Raja Wu. Dalam tempoh masa yang singkat, ibu kota Shang pun tumbang dan barisan t3nt3ra terakhir Zhou Xin berpaling tadah.

Beliau sendiri melarikan diri ke istana mewahnya dan berdiri di sisi kolam 4raknya buat kali terakhir. Sebelum tentera musuh tiba, beliau sempat membumihangvskan istananya sendiri. Di saat-saat 4khir hay4tnya, Raja Zhou Xin tidak berganjak daripada kolam 4raknya dan riwayat hidupnya ditam4tkan di sana. Dengan kem4ngkatan Raja Zhou Xin, Dinasti Shang yang telah memerintah selama lebih 550 tahun pada akhirnya tvmbang dan era baru dalam sejarah China pun bermula.

Walau bagaimanapun, kolam 4rak milik beliau terus diabadikan dalam sejarah. Sehingga ke hari ini, 3000 tahun sesudah berakhirnya era Dinasti Shang, frasa ‘Kolam Ar4k dan Hutan Daging’ terus digunakan di seluruh negara bagi merujuk kepada korupsi – ciri yang diwakili oleh Raja Zhou Xin.

TERJEMAHAN:

Mark Oliver. (20 Mei 2018). The Chinese Emperor Who Built a Lake of W!ne and a Forest of M3at. Ancient Origins. https://www.ancient-origins.net/history/chinese-emperor-built-lake-w1ne-and-forest-m3at-0010076


Kapten Barney Ross Di Dalam Liverpool

Dalam Liverpool antara permulaan musim sampai habis semalam, ramai peminat mungkin lebih gemar dengan pemain-pemain lain yang banyak buat jaringan, assist cantik, defend power atau mungkin penjaga gol sendiri.

Tapi aku secara peribadi nampak kapten Milner sebagai seorang pemain dan team player yang terbaik dalam Liverpool kini. Beliau seorang pemain dan ketua yang sangat baik, kemampuan dia bermain di mana-mana posisi yang ditugaskan seumpama askar upahan, menyesuaikan kemahiran dengan setiap misi.

Potensi dia aku nampak semasa dia dengan Aston Villa lagi, yang menyaksikan dia memenangi PFA Young Player of The Year tahun tersebut, tak silap musim untuk 2009/2010.

Milner pada aku melalui proses transisi yang paling hebat berbanding semua pemain dalam Liverpool. Dibayangi peranan yang sama dengan Gerrard sebelumnya memberi tekanan yang bukan semua pemain sebarangan mampu tanggung. Itu belum dikira bayangan sendiri semasa bermain di MCI. Beza bekerja bersama bintang semasa di MCI berbanding pemain anak-anak ikan muda di Liverpool sangat besar dan bukan kerja senang.

Milner adalah seorang ketua semulajadi, jarang sekali senyum, tenang dan buat kerja dengan baik.

Kalau gol pun dia gembira ala kadar je. Seorang ketua tidak perlu menunjukkan emosi sangat sebenarnya. Jarang sekali dia bergembira beria-ria. Biar kekal misteri, tetapi dihormati.

Seorang maestro yang sentiasa dibebani peranan dan pastinya seringkali dibandingkan dengan Gerrard, tetapi ada banyak potensi.

Milner adalah penguasa versatile di bahagian tengah dengan burst larian yang bukan calang-calang. Mudah menyesuaikan diri dengan pelbagai peranan di atas padang.

Rembatan kuat dan composed, mengambil penalti dengan bijak sambil menyembunyikan niat dan emosi. Berbekalkan pin point on the run crosses dan hantaran tepat ke dalam kotak penalti, dia banyak membantu penyerang Liverpool lebih berkesan musim ini.

Gameplay dan komposisi permainan Milner ni lebih kurang macam Shukor Adan masa dalam NS dulu, walaupun Shukor Adan sebenarnya bila kena rasuk saka, dia akan jadi emo lebih sikit dan kaki provoke. Malah dapat dilihat tugas dalam permainan antara Milner dan Shukor juga mengalami evolusi yang hampir sama.

Selain Lucas dan Sturridge, hanya Milner sahaja pemain Liverpool yang berpengalaman di pentas UCL. Pengalaman Milner di dalam UCL semasa bersama MCI pasti menjadi bekalan ampuh membawa Liverpool kembali ke ‘rumah asal’ kami. Liverpool mendapatkannya dengan percuma, tetapi pengalaman dan kemahirannya, tidak ternilai.

Ketua, banyak pengalaman, banyak misi, banyak mangsa, banyak musuh dan banyak rakan-rakan setia. Macam iron-willed head honcho Barney Ross dalam The Expendables.

Terima kasih, Milner!